Erregistroko datuak: Bizkaiko Merkataritza Erregistroa, 4587 liburukia, 15 folioa, BI-43293 Orria, 1. inskripzioa.\nIMQk badu kode etikoa, eta honako bi gida hauei atxikita dago: "Jardunbide egokien gida bizi-aseguruak ez diren aseguruen produktuei buruzko informazio-agirian erabilitako terminologian” eta “Erreklamazioei barne ebazpena emateko jardunbide egokien gida", biak ala biak UNESPArenak.\nWebgunera sartzea onartzen duen erabiltzaile orok onartzen du une horretan indarrean den Legezko Oharrean zehaztuatako baldintza orokorrei men egiten diela, eta, holakorik bada, aplikagarriak diren baldintza partukularrei ere.\nBeraz, erabiltzaileek arretaz irakurri behar dute Legezko Oharra Webgunea erabili nahi duen bakoitzean, baita unean erabili bahi dituzten produktu eta zerbitzuei dagozkien baldintza partikularrak ere.\nEdonola ere, IMQk beretzat gordeko du Webgunearen itxura eta konfigurazioa, baita Legezko ohar hau edo unean uneko baldintza partikularrak, edozein momentutan eta aldez aurretik abisatu behar izanik gabe aldatzeko eskubidea.\nWebgunean sartzea doakoa da erabiltzailearentzat. IMQk baimena ematen die erabiltzaileei Webgune honetara sartzeko eta bertatik ibiltzeko, bertan dauden zerbitzu eta edukiak erabiltzeko eta ikusteko.\nIMQk edo eskubideen legezko titularrek jabetza intelektualaren edo industrialaren kontuan Webguneko eduki eta materialei eransten dizkieten ohar, legenda, jarraibide edo ikurrak.\nIMQk beren beregi galarazten du "framings"ak egitea edo hirugarrengo batzuek Webgunearen diseinua, jatorrizko konfigurazioa edo edukiak aldatuko dituen beste edozein mekanismo erabiltzea.\nIMQk beretzat gortdetzen du dagozkion jarduera legalei ekiteko eskubidea, norbaitek ondoren agertzen diren debekuak urratuz gero:\nWebgunearen edozein eduki eta zerbitzu zilegi ez diren helburuekin (Legezko Ohar honetan debekatuta daudenak) edo hirugarrenen interes edo eskubideak kaltetzeko asmoarekin erabiltzea; edo ekipo informatikoak edo dokumentuak, fitxategiak eta Webguneko askotariko edukiak edo IMQren edozein ekipo informatikotan gordetakoak kaltetu, erabilezin utzi, gainkargatu, hondatu edo horien erabilera normala eragoztea.\nBirusak zein bestelako elementu fisiko edo elektronikoak txertatzea, baldin eta horiek IMQren zein hirugarrenen sarearen, sistemaren edota ekipo informatikoen (softwarea eta hardwarea) ohiko funtzionamendua oztopa badezakete, edota ekipo informatiko horietan gordetako dokumentu elektronikoak nahiz artxiboak kaltetu baditzakete.\nWegunearen helburua IMQk eskaintzen dituen produktu eta zerbitzuen informazioa zabaltzea da; hortaz, bertan agertzen den informazioa ez da eskaintza loteslea. Merkaturatutako produktuen tipologiari buruz eta emandako zerbitzuei buruzko informazio generiko guztia baliozkoa izango da web-orri honetan argiratatzen denean.\nEra berean, Webguneak IMQk eskaintzen dituen produktuak kontratatzeko beharrezko datuak emateko aukera eskaintzen du.\nIMQk osasunari, medikuntzari, ospitalei, gaurkotasunari eta bestelako gaiei buruzko artikuluak jar ditzake Webgunean. Eduki horiek IMQko erabiltzaileen esku jartzen da, bere edo hirugarrenen iturrietatik jasotako informazioarekin. IMQ saiatzen da edukiak ahal denik eta kalitaterik onena izan dezaten, baina ez du bermatzen eduki horien erabilgarritasuna, zehaztasuna, sakontasuna, egokitasuna eta/edo gaurkotasuna. IMQk adierazten du edukiek informazio helburu hutsa dutela eta erabiltzaileak berak kontrastatu eta ebaluatu behar du erabili nahi dituen.\nIMQk beretzat gordetzen du Webgunean aldaketak aldez aurretik jakinarazi gabe egiteko eskubidea, bertako edukiak edo diseinua eguneratu, zuzendu, aldatu, erantsi edota kendu nahi duenean. Webgunearen edukiak aldian-aldian eguneratzen dira. Informazioaren eguneratzea ez denez berehalakoa, gomendatzen dizugu Webgunean dagoen informazioa indarrekoa eta zehatza dela egiaztatzea beti.\nIMQ sozietateak beretzat gordetzen du Legezko Ohar hau edota aplika daitezkeen bestelako erabilera baldintzak betetzen ez dituzten erabiltzaileei Webgunera edo bertako zerbitzuetara sarrera ukatzeko edo kentzeko eskubidea, edozein momentutan eta aldez aurretik jakinarazi barik.\nIMQ sozietateak arrazoizko ahalegin eta baliabide guztiak jarriko ditu Webgunea eskuragarri egoteko; hala ere, ezin du bermatu Webgunerako sarbidean etenik edo akatsik egongo ez denik, eta ez du bere\ngain inolako erantzukizunik hartuko Interneterako konexioak dirauen bitartean gerta daitezkeen arazo tekniko edo akatsengatik.\nIMQ sozietateak, halaber, ezin du bermatu Internet bidezko informazio transmisioak erabat ziurrak izango direnik, hainbat faktore bere kontroletik kanpo daudelako. IMQ sozietateak ez ditu bere gain hartuko informazio transmisioan gerta litezkeen gorabeheren ondorioz erabiltzaileak paira ditzakeen kalte edo galerak, esaterako, datuak galtzea edota hirugarren batzuk baimen barik sartzea.\nDena dela, jakinarazten dizugu IMQ sozietateak segurtasun politikari eutsiko diola izaera pertsonaleko datuen tratamenduan, indarrean dagoen espainiar estatuko legeriari jarraiki.\nWebgunearen diseinua, edukia eta iturburu kodea, bai eta bertan agertzen diren logo, marka eta gainerako zeinu bereizgarriak, IMQren edo horren alde lizentzia duten hirugarrenenak dira. Hortaz, guztiz galarazita dago horiek erabiltzea, erreproduzitzea, banatzea, jendaurrean jakinaraztea, transformatzea edo bestelako antzeko jarduerak egitea, non eta ez duen hori guztia egiteko IMQk baimena idatziz eman ezean.\nBere webgunetik IMQren Webgunera hiperesteka bat edo lotzeko gailu tekniko bat (estekak edo botoiak esaterako) ezarri nahi duen erabiltzaileak eta, oro har, edozein pertsona fisiko edo juridikok IMQren baimena izan behar du, aldez aurretik eta idatziz.\nHiperesteka ezartzeak ez du esan nahi harremana dagoenik IMQ eta Hiperesteka jartzen den webgunearen jabearen artean, ezta IMQk bertako edukiak edo zerbizuak onartzen edo onesten dituenik ere. Edonola ere, IMQk beretzat gordetzen du Webgunera egindako edozein hiperesteka edozein momentutan debekatzeko edo deusezteko eskubidea, hiperesteka jarri den Webgunearen jarduera eta edukiak ez-zilegiak izan daitezkeenean bereziki.\nHalaber, IMQk interesgarriak gerta ahal zaizkizun beste webgune batzuetarako sarrera bideratzen dizu. Dena dela, web orri horiek ez dira IMQ sozietatearen ardura, eta ez ditu gainbegiratzen ez edukiak , ez Webgunearen funtzionamendu estekatua, ez bertan sartzeak edo hura erabiltzeak ekar litzakeen kalteak.\n“Online Bulegoa” IMQk bere bezeroen esku jartzen duen zerbitzua da, IMQrekin kontratatu dituzten produktu eta zerbitzuekin lotutako informazioa on line kontsultatzeko aukera izan dezaten.\n“Online Bulegoan” sartzeko, IMQn aseguratutako erabiltzaileek erregistratu behar dute, bere poliza zenbakia, hartzailea baldin bada, edo txartel zenbakia adieraziz, beste datu pertsonal batzuekin batera. Era berean, Legezko Oharra (https://www.imq.es/sites/IMQCorporativo/default/es_ES/Aviso-Legal) eta Datuak Babesteko Politika (https://www.imq.es/sites/IMQCorporativo/default/es_ES/Protección-de-Datos) irakurri eta onartu beharko dituzte.\nErabiltzaileak bermea emango du jakinarazten dituen datu guztiak egiazkoak eta benetakoak direna, eta haren ardura izango da emandako informazioa egunean edukitzea. Halaber, hitz ematen du “Online Bulegoaren” Webgunean eskaintzen diren zerbitzuetara sartzeko identifikazio datuak (erabiltzailea-pasahitza) behar bezala zainduko dituela eta ez diela hirugarrenei sartzen eta erabiltzen utziko. Erabiltzailea arduratuko da horiek behar bezala ez erabiltzeagatik sor daitezkeen kalte eta galerez.\nIMQ kudeatzaile pertsonala\n“IMQ Kudeatzaile pertsonala” IMQk bere bezeroen esku jartzen duen zerbitzua da, IMQrekin kontratatu dituzten produktu eta zerbitzuekin lotutako informazioa modu pertsonalizatuan kontsultatzeko aukera izan dezaten.\nIMQn aseguratutako erabiltzaileek IMQrekin kontaktuan jar daitezke horri zerbitzuari buruzko informazioa eskatzeko, edo, bestela, IMQ Kudeatzaile Pertsonala eskatu; horretarako zenbait datu pertsonal adierazi beharko dituzte. Era berean, Legezko Oharra (https://www.imq.es/sites/IMQCorporativo/default/es_ES/Aviso-Legal) eta Datuak Babesteko Politika (https://www.imq.es/sites/IMQCorporativo/default/es_ES/Protección-de-Datos) irakurri eta onartu beharko dituzte.\nErabiltzaileak bermea emango du jakinarazten dituen datu guztiak egiazkoak eta benetakoak direna, eta haren ardura izango da emandako informazioa egunean edukitzea.\n“IMQ Kudeatzaile Pertsonala” zerbitzuak beharrezko segurtasun-neurri teknikoak, antolamenduzkoak eta juridikoak ditu erabiltzen den informazioaren segurtasuna, osotasuna eta konfidentzialtasuna bermatzeko araudi aplikagarriarekin bat.\nIMQ On aplikazioan sartzeko eta erabiltzeko legezko ohar eta datuak babesteko politika espezifikoak\n“IMQ ON” IMQk bere bezeroen esku jartzen duen aplikazioa da, euren historia klinikoa kontsultatzeko, euren mediku aholkulariarekin kontaktuan jartzeko eta osasun aholku eta funtzionalitate pertsonalizatuak izateko aukera izan dezaten.\n“IMQ ON” aplikazioan sartzeko, IMQn aseguratutako erabiltzaileek erregistratu behar dute, bere txartel zenbakia adieraziz, beste datu pertsonal batzuekin batera. Era berean, IMQren Legezko Ohar orokorra (https://www.imq.es/sites/IMQCorporativo/default/es_ES/Aviso-Legal) eta IMQ On aplikazioaren Legezko Ohar espezifikoa (https://www.imq.es/sites/IMQCorporativo/default/es_ES/Aviso-legal-IMQ-ON), IMQren Datuak Babesteko Politika orokorra (https://www.imq.es/sites/IMQCorporativo/default/es_ES/Protección-de-Datos) eta IMQ On aplikazioaren politika espezifikoa https://www.imq.es/sites/IMQCorporativo/default/es_ES/Protección-de-Datos-IMQ-ON) irakurri eta onartu beharko dituzte.\nErabiltzaileak bermea emango du jakinarazten dituen datu guztiak egiazkoak eta benetakoak direna, eta haren ardura izango da emandako informazioa egunean edukitzea. Halaber, hitz ematen du “IMQ ON” aplikazioan eskaintzen diren zerbitzuetara sartzeko identifikazio datuak (erabiltzailea-pasahitza) behar bezala zainduko dituela eta ez diela hirugarrenei sartzen eta erabiltzen utziko. Erabiltzailea arduratuko da horiek behar bezala ez erabiltzeagatik sor daitezkeen kalte eta galerez.\n“IMQ ON” aplikazioak beharrezko segurtasun-neurri teknikoak, antolamenduzkoak eta juridikoak ditu, erabiltzen den informazioaren segurtasuna, osotasuna eta konfidentzialtasuna bermatzeko araudi aplikagarriarekin bat.\n“IMQ ON” APLIKAZIOAN SARTZEKO ETA ERABILTZEKO LEGEZKO OHAR ESPEZIFIKOA\nIMQren Legezko Ohar orokorrean jasotakoaz gain (https://www.imq.es/sites/IMQCorporativo/default/es_ES/Aviso-Legal), IMQ ON aplikazioaren kasu espezifikoan honako hau hartu beharko da kontuan:\n“IMQ ON” aplikazioa erabili ahal izateko IMQren bezeroa izan behar da.\nHorretaz gain, “IMQ ON” aplikazioak baimena eskatuko dio erabiltzaileari bere gailuaren funtzio hauetara sartzeko:\nEgutegia (hitzorduak sinkronizatu ahal izateko)\nKamera eta Galeria (txostenak igo ahal izateko)\nKokalekua (google mapseko osasun zentroetarako)\nMikrofonoa (ahotsaren bidez idazteko)\nTelefono-deiak (IMQko aholkulariarekin eta kudeatzailearekin kontaktuan jartzeko)\nTelefonoaren jakinarazpenak (medikazio alarmetarako)\nIMQk osasunari, medikuntzari, ospitalei, gaurkotasunari eta bestelako gaiei buruzko artikuluak jar ditzake “IMQ ON” aplikazioan. IMQk eduki horiek jartzen ditu erabiltzaileen eskura bere edo hirugarrenen iturrietatik jasotako informazioarekin. IMQ saiatzen da edukiak ahal denik eta kalitaterik onena izan dezaten eta arrazoizko eguneraketak egin daitezen, baina ez du bermatzen eduki horien erabilgarritasuna, zehaztasuna, sakontasuna, egokitasuna eta/edo gaurkotasuna. IMQk adierazten du edukiek informazio helburu hutsa dutela eta erabiltzaileak berak kontrastatu eta ebaluatu behar du erabili nahi dituen.\n“IMQ ON” aplikazioan edukiak jartzeak ez dakar inola ere aseguruei, osasunari edo beste edozeri buruzko aholkularitza zerbitzua. Erabiltzaileak onartuko du “IMQ ON” aplikazioko edukietan jasotako informazioa ez dela nahikoa edozein motako erabakiak hartzeko. Hortaz, “IMQ ON” aplikazioko edukietan jasotako informazioa ezin da hartu aseguruei, osasunari edo beste edozeri buruzko aholkularitzaren ordezko gisa.\n“IMQ ON” APLIKAZIOAREN DATUAK BABESTEKO POLITIKA ESPEZIFIKOA\nIMQren Datuak Babesteko Politika orokorrean jasotakoaz gain (https://www.imq.es/sites/IMQCorporativo/default/es_ES/Protección-de-Datos), IMQ ON aplikazioaren kasu espezifikoan honako hau hartu beharko da kontuan:\n“IMQ ON” IMQk bere bezeroen esku jartzen duen aplikazioa da, (1) euren historia klinikoa kontsultatzeko, (2) euren mediku aholkulariarekin kontaktuan jartzeko eta osasun aholku eta funtzionalitate pertsonalizatuak izateko aukera izan dezaten.\nIMQ ez da bere bezeroen osasun-informazioan sartuko eta ez du erabiliko bezeroak IMQrekin kontratatu duen Aseguru-polizan aurreikusitakotik eta IMQren eta IMQ ON aplikazioaren Datuak Babesteko Politikan jasotakotik kanpo (bezeroek eurek ikerketak egiteko baimena eman ezean, magnitude globalekin normalean, eskaintzen diren produktu eta zerbitzuen kudeaketa eta asistentziaren kudeaketa hobetzeko helburuarekin).\nAurrekoa alde batera utzi gabe, kontuan har dadila honako hau:\n(1) IMQ On aplikazioaren abantailetako bat zure eta zure ordezkatuen historia kliniko bateratuan modu erraz eta seguruan sartzeko aukera da\nZure historial klinikoa kontsultatzeko, zure medikuari baimena eman behar diozu aldez aurretik (zure osasun-datuen arduraduna baita) zure historia klinikoa INFO33+ izeneko aplikazio informatikoan jartzeko (etorkizuneko eguneraketak eta izen komertzialaren aldaketak barne). Aplikazioa erabiltzeak ezinbestean dakar, IMQ Taldearekin lotutako bestelako profesional eta/edo kliniketara jotzen baduzu, horiek ere zure (edo, holakorik bada, zure ordezkatuaren) historia kliniko osoaren berri izatea (une horretan www.info33.grupoimq.es edo www.grupoimq.es webguneetan jasota baldin badaude), eta baimena ematen diezu pazientearen historia klinikoa INFO33+ aplikazioan (eta etorkizunean izan ditzakeen eguneratzeetan) edo aplikazio bateragarrietan sartzeko.\n(2) Aplikazioaren abantailak kudeatzen eta optimizatzen laguntzeko, zure osasunerako mediku aholkularia esleituko zaizu.\nCONSULTORIOS MEDICOS DEL IMQ BIZKAIA, S.L.U. (“CONSULTORIOS MÉDICOS DEL IMQ”), IMQ taldeko sozietatea, arduratuko da “IMQ On” aplikazioan eskaintzen diren osasun-aholkularitzako zerbitzuak emateaz mediku aholkulari pertsonal baten bitartez.\nHori dela eta, CONSULTORIOS MEDICOS DEL IMQ sozietatea, zure osasun-datuen arduraduna den aldetik, zure datuak (eta, horrelakorik egonez gero, zure ordezkatuenak) tratatuko ditu, osasunari buruzkoak barne, jasotzen duzun osasun-aholkularitza mantentzeko, kudeatzeko eta garatzeko helburuarekin (osasun-gomendio pertsonalizatuak eta balizko osasun-arriskuei buruzko abisuak barne, horrelakorik bada). Halaber, CONSULTORIOS MEDICOS DEL IMQ sozietateak IMQren bezeroak “IMQ On” aplikazioan sartzen dituen osasun-datuak gainbegiratzeko eta balioesteko ere tratatuko ditu datuak.\nIMQren bezeroa horren berri izan du eta baimena ematen dio CONSULTORIOS MEDICOS DEL IMQ sozietateari aplikazioan sartutako osasun-datuak, behin gainbegiratuta eta balioetsita, INFO33+ izeneko aplikazio informatikoan jartzeko (etorkizuneko eguneraketak eta izen komertzialaren aldaketak barne). Aplikazioa erabiltzeak ezinbestean dakar, IMQ Taldearekin lotutako bestelako profesional eta/edo kliniketara jotzen baduzu, horiek ere zure (edo, holakorik bada, zure ordezkatuaren) historia kliniko osoaren berri izatea (une horretan www.info33.grupoimq.es edo www.grupoimq.es webguneetan jasota baldin badaude), eta baimena ematen diezu pazientearen historia klinikoa INFO33+ aplikazioan (eta etorkizunean izan ditzakeen eguneratzeetan) edo aplikazio bateragarrietan sartzeko.\nHalaber, osasun-asistentziaren arloko lan jarduera duten material eta zerbitzu hornitzaileak ere sartu ahal izango dira historia klinikoan. Hortaz, IMQren bezeroaren historia kliniko osoan bezeroak berak berariaz baimendutakoak baino ezin izango dira sartu, hemen zehaztutakoarekin bat.\nDatuak Babesteko araudian jasotakoa betetze aldera, CONSULTORIOS MÉDICOS DEL IMQ sozietateak egingo duen zure datue tratamenduari buruzko informazio hau helarazten dizugu.\nCONSULTORIOS MEDICOS DEL IMQ BIZKAIA, S.L.U., IFK zk. B-95629135 (“CONSULTORIOS MÉDICOS DEL IMQ”).\nCONSULTORIOS MÉDICOS DEL IMQ sozietatearekin harremanetan jar zaitezke aurrez aurre edo postaz Bilboko helbidean (Bizkaia), Máximo Aguirre kalea 18 (bis), (PK 48011), edo emailez: centro-imqcolon@imq.es\nDatuak babesteko ordezkaria (“DBO”)\nIMQko DBOrekin emailez jar zaitezke harremanetan: dpd@imq.es\nEmaten den osasun-aholkularitza mantentzea, kudeatzea eta garatzea (osasun-gomendio pertsonalizatuak eta balizko osasun-arriskuei buruzko abisuak barne, horrelakorik bada).\nIMQren bezeroak “IMQ On” aplikazioan sartzen dituen osasun-datuak gainbegiratzea eta balioestea.\nTratamenduaren oinarri juridikoak\nLegezko obligazioak betetzea, kontratu-harremana betearaztea, interes legitimoa eta, beharrezkoa denean, baimena.\nZure datuen hartzaileak\nZerbitzu medikoen emaileak, tratamenduaren arduradunak, agintariak, bankuak, finantza-entitateak, epaileak edo auzitegiak.\nHirugarrenen datuak erabiltzea\nBatzuetan gerta liteke CONSULTORIOS MÉDICOS DEL IMQ sozietateak hirugarrenek jasotako zure datuak erabili behar izatea, osasun-zerbitzuak eman izanagatik sortutako datuak barne, zerbitzuak egoki eman ahal izateko.\nZure datuak gordetzeko epea\nEzarritako harremana mantentzeko ezinbesteko epean baino ez dira gordeko, eta harremana amaitutakoan blokeatu edo ezabatuko dira, hala badagokio.\nZure eskubideak (erabili, zuzendu, ezabatu, mugatu, eraman, aurkaratu, etab.), doan erabil ditzakezu: (a) aurrez aurre CONSULTORIOS MÉDICOS DEL IMQren bulegoetan; (b) postaz Bilbon (Bizkaia), Máximo Aguirre kaleko18 (bis), (PK 48011) (Bezeroarentzako Arreta sailera zuzenduta); edo (c) emailez: centro-imqcolon@imq.es helbidean (atxiki behar duzu beti zure NANren kopia irakurgarria edo zure nortasuna ofizialki egiaztatzen duen beste agiri bat). Halaber, DBOrekin jar zaitezke harremanetan edo erreklamazioa aurkeztu Datuak Babesteko Espainiako Bulegoan (www.aepd.es). Informazio gehigorako, sartu gure webgunean: https://www.imq.es/sites/IMQCorporativo/default/es_ES/Protección-de-Datos.”\nAplikazioak eskaintzen dituen abantailak erabili ahal izateko, beharrezkoa da bezeroak baimen informatua berariaz ematea CONSULTORIOS MEDICOS DEL IMQ sozietateak bere datu pertsonalak trata ditzan.\nIMQk honako helburu hauekin tratatuko ditu zure datuak (eta/edo zure ordezkatuenak, holakorik bada):\n(i) “IMQ ON” proiektua inplementatzea, dokumentu honetan jasotakoarekin bat. Helburu horrek eskatzen du, besteak beste, IMQk, aplikazioaren titularra eta kudeatzailea den aldetik, zure profila (eta, holakorik bada, zure ordezkatuenak) kudeatzeko eta mantentzeko beharrezkoak diren datuak tratatuko dituela (konexio eta sarbide datuak, besteak beste).\n(ii) Unean unean “”IMQ On” aplikazioan erabilgarri dauden zerbitzuen administrazio-zebitzuak ematea (adibidez: hitzorduak kudeatzea, zerbitzuak kobratzea eta fakturatzea, gertuen dituzun IMQ zentroak geolokalizatzea, eta abar).\nIMQko bezeroak betebeharra onartzen du, eta IMQri eta hemen aipatutako gainerako erakundeei adierazten eta bermatzen die hirugarrenen datu pertsonalak emanez gero, behar bezala informatu dituela eta pertsona fisiko horien baimena izan duela IMQri eta hemen aipatutako gainerako erakundeei euren datuak emateko, datuok hemen zehaztutako moduan erabil ditzaten\nZure datu pertsonalak ezarritako harremana mantentzeko ezinbesteko epean baino ez dira gordeko, eta harremana amaitutakoan blokeatu edo ezabatuko dira, hala badagokio.\n“IMQ ON” aplikazioak arreta digital globala eskaintzen du, eta hainbat funtzionalitate eskaintzen dizkie erabiltzaileei: aholku pertsonalizatua, arriskuak txikiagotzeko abisuak, mediku-hitzorduen abisuak, medikazioa hartzeko alarmak, dieta eta ariketa fisikorako planak, eta geolokalizadorea ere badauka, IMQ osasun-zentrorik hurbilena aurkitzeko, wellness zerbitzuak, lorpnak edo ibilbideak neurtzea edo erabiltzaileen loaldia kontrolatzea.\nGeolokalizazioaren kasuan, horrek gailua monitorizatzea dakar, erabiltzailearen kokalekua ezagutzeko, helburu hauekin baino ez: IMQ osasun-zentro hurbilena aurkitzea edo laguntza eskatzea osasun-larrialdia gertatuz gero.\nHala ere, erabiltzailearen intimitatea eta pribatutasua babesteko, honakoaren berri ematen dizugu:\n- IMQ ON aplikazioa deskargatzean, gailu mugikorrak geolokalizazio sistema aktiba dezake.\n- Erabiltzaileak desaktibatu ahal eta behar du berak bahi duenean.\n- Geolokalizazioa erraz aktibatzen eta desaktibatzen da era honetan:\nIOSen, aplikazioen ezarpenetatik: IMQ ON aplikazioaren konfigurazioan sartuta, lehenengo aukera lokalizazioarena da. Bertan, aukera daiteke noiz eman lokalizazioa erabiltzeko baimena: (i) inoiz ez edo (ii) aplikazioa erabiltzen denean.\nAndroid sisteman, ezarpenak/probatutasuna ataletik: zerbitzua aktiba edo desaktiba daiteke, baita lokalizazio-metodoa aukeratu ere: (i) GPS, Wi-Fi eta mugikor-sarea; (ii) Wi-Fi eta mugikor-sareak; (iii) GPS baino ez.\nDena den, azpimarratu nahi da geolokalizazio datuak azaldutako helburuetarako baino ez direla erabiliko: zentroak aurkitzea eta osasun-larrialdiak. Datuok konfidentzialak dira eta ez zaizkie hirugarrenei ematen.\nGeolokalizazioaren ondoriozko datu pertsonalak IMQren ardurapeko fitxategi batean gehituko dira, adierazitako helburuekin. IMQ ON aplikazioak hartu beharreko segurtasun-neurriak inplementatzen ditu tratatzen den informazioaren osotasuna, segurtasuna eta konfidentzialtasuna bermatzeko. Datu pertsonalak konfidentzialtasunez tratatzen dira eta ez zaizkio hirugarren bati ematen interesdunaren baimenik edo lege babesik gabe.\nKlausula hau onartuta, erabiltzaileak onartzen du behar bezala informatuta dagoela eta berariaz baimentzen du bere datuak adierazitako helburuekin tratatzea. Erabiltzaileak ez badu baimen hau onartzen, ez du aplikazioa instalatu edo erabili behar, aplikazioa erabiliz gero, ezin baita saihestu datuak erabiltzea.\nPribatutasun politikari eta cookien politikari buruzko informazioa jasotzeko, joan zaitez honako esteka honetara: http://www.imq.es/sites/IMQCorporativo/default/es_ES/Política-de-Cookies\nDatuak Babesteko Politikari buruzko informazioa jasotzeko, joan zaitez honako esteka honetara: https://www.imq.es/sites/IMQCorporativo/default/eu_ES/Protección-de-Datos\n“IGUALATORIO MÉDICO QUIRÚRGICO, S.A., DE SEGUROS Y REASEGUROS (“IMQ”) erakundearen aseguru-poliza bat webgunearen bidez kontratatzea eskatuz gero, zordunak (hartzaileak) honako hauei baimena ematen die:\n· IMQri, instrukzioak bidal diezazkion zordunak (hartzaileak) kontua zorduntzeko aseguru-eskabidearen ereduan adierazi duen finantza-erakundeari eta\n· finantza-erakunde horri, haren kontuan zordunketak egin ditzan hartzekodunaren (IMQ) instrukzioei jarraituz.\nDituen eskubideen zati gisa, zordunak legez eska diezaioke finantza-erakundeari dirua itzultzeko, harekin sinatutako kontratuaren zehaztapenetan eta baldintzetan ezarritakoa betez.\nKontuan zordundutako datatik hasita hurrengo zortzi asteetan egingo da itzultzeko eskabidea.\nZure eskubideei buruzko informazioa eskuratzeko zure finantza-erakundera jo dezakezu.\nAurrekoa gorabehera, IMQk, gainerako kontratu-agiriekin batera, etxera bidaliko dion SEPA helbideratze-agindua sinatuta itzultzera derrigortuta dago hartzailea”.


Bazoches-sur-le-Betz - Wikipedia, entziklopedia askea.\n48°07′59″N 2°59′11″E / 48.1331°N 2.9864°E / 48.1331; 2.986448°07′59″N 2°59′11″E / 48.1331°N 2.9864°E / 48.1331; 2.9864\nJouy, Domats, Le Bignon-Mirabeau, Ervauville, Foucherolles, Montacher-Villegardin eta Rozoy-le-Vieil\n463 (%47.8) 483 (%49.8)\nBazoches-sur-le-Betz Frantziako udalerria da, Loiret departamenduan dagoena, Erdialdea-Loira Harana eskualdean. 2013an 839 biztanle zituen.\n2007an Bazoches-sur-le-Betz udalerrian erroldatutako biztanleak 839 ziren. Familiak 328 ziren, horien artean 78 pertsona bakarrekoak ziren (45 bakarrik bizi ziren gizonak eta 33 bakarrik bizi ziren emakumeak), 123 seme-alabarik gabeko familiak ziren, 115 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 699 etxebizitza zeuden, 331 familiaren etxebizitza nagusia ziren, 331 bigarren erresidentzia ziren eta 38 hutsik zeuden. 689 etxeak ziren eta 4 apartamentuak ziren. 331 etxebizitza nagusietatik 292 bere jabearen bizilekua ziren, 29 alokairuan okupaturik zeuden eta 10 doan lagata zeuden; 2 etxek gela bat zuten, 9 etxek bi zituzten, 82 etxek hiru zituzten, 93 etxek lau zituzten eta 144 etxek bost zituzten. 268 etxek euren parking plaza propioa zuten azpian. 165 etxetan ibilgailu bat zegoen eta 151 etxetan bat baino gehiago zituzten.\nBazoches-sur-le-Betz udalerriko biztanleria-piramidea 2009an .\n2007an lan egiteko adina zuten pertsonak 524 ziren, horien artean 391 aktiboak ziren eta 133 inaktiboak ziren. 391 pertsona aktiboetatik 342 lanean zeuden (186 gizon eta 156 emakume) eta 49 langabezian zeuden (16 gizon eta 33 emakume). 133 pertsona inaktiboetatik 52 erretiraturik zeuden, 30 ikasten zeuden eta 51 "bestelako inaktibo" gisa sailkaturik zeuden.\n2009an Bazoches-sur-le-Betz udalerrian 391 unitate fiskal zeuden, 934 pertsonek osaturik. Pertsona bakoitzeko diru-sarrera fiskalaren mediana urteko 18.769 euro zen.\n2007an zeuden 28 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 4 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen, 8 zerbitzu enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 igeltseroa zen, 1 margolaria, 1 iturgina, 1 argiketaria, 2 jatetxeak eta 1 tintoreria.\n2000. urtean Bazoches-sur-le-Betz udalerrian 10 nekazaritza-ustiategi zeuden, 505 hektarea erabiltzen.\nBNF: 15260419z (data)


Nazioarteko Lege Soziologia Masterreko ikasleek hasi dute ikasturtea - Oñati - Goiena.eus\nNazioarteko Lege Soziologia Masterreko ikasleek hasi dute ikasturtea\nGoiena 2010-09-30 18:10\nNazioarteko herrialde ezberdinetatik etorritako hamasei ikasle bildu ditu aurtengo edizioak Oñatiko Unibertsitatean: XXI. edizioa, hain justu ere. Matrikulazio kopurua mantendu egin dela adierazi digute eta masterraren arrakastaren arrazoia zein den ere jakin dugu.\nBesteak beste, Italiatik, Kanadatik, Indonesiatik, Bangladeshtik eta Perutik etorritako hamasei ikasle batu ditu aurtengo XXI. Nazioarteko Lege Soziologia masterrak. Dagoeneko hasi dituzte lehen eskolak Oñatiko Unibertsitatean eta ikasleek gustura dabiltzala azaldu digute.\nGehienek esan digutenez, masterrean gai interesgarriak jorratzen dituzte. Ez hori bakarrik, aztertzen dituzten artikuluen egileek eurak ematen dizkiete eskolak eta aukera hori oso positibotzat jotzen dute. Horrez gainera, herrialde ezberdinetatik etorritako lagunekin batera ikasteak hainbat kultura ezagutzeko eta ingelesa praktikan jartzeko aukera ere eskaintzen die.\nEuskal Herriko hainbat txoko eta Euskara bera ezagutu ahal izan dute dagoeneko masterreko zenbait ikaslek; are gehiago, hainbat hitz ikasi dituztela erakutsi digute.\nMikael Madsen masterreko irakasleak azaldu digunez, ikasketon helburu nagusia da eskaintzea normalean unibertsitateko programa ohikoetan agertzen ez dena; baita betidanik izan duten nazioarteko helburua ere: ikerketa objektua globalizazioa izanik, gizartean duen eragina aztertzea. Esan moduan, aurtengoa XXI. edizioa da eta ikasle kopurua urtetik urtera mantendu egin da. Horregatik, masterraren arrakastaren arrazoia jakin nahi izan dugu.\nBereziki ikerketa da Nazioarteko Lege Soziologia masterreko ikasleek gustukoen dutena eta ikerketaren bidez erantzunak jasotzea espero dute. Sei hilabete emango dituzte Oñatin eta Antiena Jauregia izango dute bizileku udaberria bitartean. Iaz bezala gainera, Friendship programa jarri dute martxan herrikoekin harremanak estutu eta ikasleak eurak gurean eroso sentiarazteko.


Azterketa berri batek iradokitzen du muskulu-ehunak prioiak metatu ditzakeela | Consumer\nAzterketa berri batek iradokitzen du muskulu-ehunak prioiak metatu ditzakeela\nAebetako Zientzien Akademia Nazionaleko Proceedings aldizkarian argitaratu zen ikerketa, eta laborategiko saguekin egin da. Emaitzek behien entzefalopatia espongiformea (BSE) kutsatzeko arrisku handiagoa izan dezakete, kutsatutako abelburuen xerrak erabiliz.\nBaina ondorioak oraindik ez dira behin betikoak, eta adituek esan dute aukera guztiak zorroztasunez aztertu behar direla. Ikertzaileek prioiek atzeko hanketan duten metatze-ahalmen berezia hauteman zuten karraskarietan, kutsatutako animalien garuneko ehunaren estraktuen barnetik injektatu ondoren.\nHala ere, ez da frogaturik geratzen prioiak behi-muskuluetan pilatu daitezkeela, eta muskulu horien kontsumoak ez duela giza kontsumorako arriskurik. Californiako Unibertsitateko ikertzaileek azterketa gehiago eskatzen dituzte, ABEk eragiten dien behi-azienden muskuluetan prioiak aztertzeko.\nbehi erotu Creutzfeldt-Jakob-a eb muskulu-ehuna prión-eu prusiner


Haurreskolak Partzuergoa STEILASBERRI 16: Zerrendaren kudeaketa negargarria. - Steilas\nHaurreskolak Partzuergoa STEILASBERRI 16: Zerrendaren kudeaketa negargarria.\nHaurreskolak Partzuergoa zerrendak zabaltzea erabaki du ostiralean zerrenda agortu zelako. STEILASek askotan esan du zerrendak ireki behar zirela, arazo larri hau aurreikusten genuelako, baina enpresak ez zuen beharrik ikusten eta ez zigun kasurik egin.\nOrain korrika eta presaka, bi egunetan eta ordutegi negargarri batean zabaldu dituzte zerrendak; baina erabakirik txarrena, zalantzarik gabe hurrenkeraren araberako izen ematea izan da. LABek proposatu eta Haurreskola Partzuergoak bere egin du proposamen hau (info18). Ez zegoen aukerarik “hezkuntzako hizkia” erabiltzeko hurrenkera finkatzeko irakaskuntza publikoko ordezkoen zerrendetan egiten den bezala?? Zergatik zabaldu zerrendak soilik bi egunetan? Zergatik ordutegi mugatu hau?\nHonen ondorio larriak eta gaur goizean dagoen ilara amaigabean ikus ditzakegu. STEILAS Eibarrera bertaratu da Haurreskolako Gerentearekin hitz egitera eta zalantzak batzuk argitzera.\nGaur 13:00arte ilaran dagoenak Partzuergotik zenbaki bat jasoko du eta paperak jasoko dizkiote. Partzuergoko zenbaki hauek 13:00arte bananduko dira soilik.\nPaperak Korreoz entregatzen duenari, erregistroko data kontuan hartuko zaio eta egun horretan bertaratu direnen atzean joango da.\nGaur ikusi ditugun irudiak prekarietatearen irudi lotsagarriak dira, langileekiko errespetu falta itzela adierazten du, ez dago eskubiderik langileak horrela tratatzeko; ez dago eskubiderik, hainbat urtez zerrenda hau itxita mantentzeko , baina batez ere ez dago eskubiderik Haur Hezkuntzako Lehen Zikloan ematen den apurketa mantentzeko. Garaia da haurreskolak, Hezkuntza Sailetik kudeatzeko. Gaurko irudiak azken urteko kudeaketa negargarriaren irudiak dira, honen erantzukizuna Pertsonal kudeaketako arduradunak du eta era berean Enpresa honen Gerenteak.\nSTEILASek lanean eta borrokan jarraituko du hau lortu arte.\nHAURRESKOLAK ERE HEZKUNTZAREN BARNE!!!!\n2017-06-13 STEILASBERRI 16\naraba2018-05-07T22:04:40+02:0013 junio 2017|Noticias|


Covid-19: Euskal Herriko udalek bertan behera utzi dituzte 2021eko inauteriak\nEuskal Herriko udal ezberdinek informazio-kanpainak abiatu dituzte, koronabirusaren pandemiak eragindako larrialdi-egoeraren ondorioz aurten inauteriak ospatu ezin direla gogoratuz eta herritarrei segurtasun-neurriak zorrotz bete ditzatela eskatuz.\nTolosako Udalak joan den astean iragarri zuen inauteriak bertan behera uzteko erabakia eta gaur bideo bat argitaratu du neurri murriztaileak betetzearen garrantzia azpimarratuz.\n"Birusak pertsona asko eraman ditu, jarduera ekonomikoari kalte egin dio eta gure ohiturak aldatu ditu. Egunero saiatzen gara aurrera egiten, gure eta guztion osasuna bermatzeko, eta horregatik aurten ezinezkoa izango da inauteriak ospatzea, denok zuhurtziaz eta arduraz jokatzen jarraitu behar dugulako", aipatzen da bideoan.\nElkar zaintzeko eta babeste deia egiten du, "ondorioak larriak" izan daitezkeela ohartarazita. Alabaina, itxaropenerako mezu bat ere igortzen du: "Etorriko dira garai hobeak eta elkarrekin ospatuko ditugu 2022ko inauteriak".\nErtzaintzaren kontrolak Mundakan\nBestalde, Mikel Bilbao Mundakako alkateak jakinarazi du inauteriak bertan behera utzi dituztela eta Ertzaintzak kontrolak jarriko dituela udalerrian kanpoko inor sar ez dadin.\nOhar bidez, alkateak azpimarratu du erabakia herriko elkarte eta eragile kultural guztiekin batera adostu dutela eta herritarrei jai alternatiborik ez antolatzeko dei egin die.\n"Osasun egoera honetan ezinezkoa da lagunartean bazkariak egitea edo kaleetan desfile jendetsuak antolatzea", gogoratu du.\nBizkaiko beste hainbat udalerrik ere bertan behera utzi dituzte inauteriak, tartean Lekeitiok eta Ondarroak.


Kutxa Ekogunea: 'Bihotz berdeak' proiektuko gazteen hautaketarako izen-ematea ireki da\nArgazkia: Kutxa Ekogunea\n‘Bihotz berdeak‘ programa berritzailea prest dago. Kutxa Ekogunearen eta Aranzadi Zientzia Elkartearen proiektuak, Real Sociedad Fundazioaren laguntzarekin, 12 eta 15 urte bitarteko gazteak naturara hurbiltzea du helburu. Jarduerak 2020ko irailaren 27an hasiko dira, 2021eko maiatzaren 30era arte. Izena emateko epea zabalik dago irailaren 15era arte eta Kutxa Ekogunearen webgunearen bidez egin ahal izango da.\nGazteek orientatzeko moduari, landareak eta animaliak identifikatzeko moduari eta natura-inguruneko aldaketak, fluxuak eta prozesuak irakurtzeko moduari buruzko prestakuntza jasoko dute. Saio bakoitzean, taldeak biologo bat eta zientzialari gazte bat izango ditu lagun: naturan orientatzen dakiten pertsonak, ornitologoak, entomologoak, botanikoak, mikologoak, etab.\n‘Bihotz berdeak’ saioak parte hartzaile kopuru mugatu batekin hasiko da, eta horretarako, naturarekiko interesa, sentsibilitatea eta jakinmina duten 30 gazte eta programa osoa egiteko prest dauden gazte motibatuak bilatuko dira. Informazio guztia Aranzadi Zientzia Elkartearen eta Kutxa Ekogunearen webguneetan egongo da eskuragarri.\nBestalde, ostiral honetan Kutxa Ekoguneak dinamizazio programarekin jarraituko du eta asteburu guztietan familiei zuzendutako jarduerak eskaintzen jarraituko du. Ostiralean 16etatik 17etara lumagileei eta karraskariei zuzenduta eta 17.45etik 19.15etara, baratzea landatzeko.


Lau komikigile, Iñigo Astizen esanetara Komikigunean | El Diario Vasco\nCulturasLau komikigile, Iñigo Astizen esanetara Komikigunean\nLau komikigile, Iñigo Astizen esanetara Komikigunean\nAurreko saio bateko argazkia. Bat-bateko hainbat ariketa egin behar dituzte marrazkilariek. / KOMIKIGUNEA\nOstegun honetan egingo da Dzirt-dzat ekimenaren udazkeneko edizioa, Adur Larrea, Eider Eibar, Eñaut Aiartzaguena eta Joseba Larratxerekin\nMiércoles, 14 noviembre 2018, 11:52\nBertsolariak balira bezala ariko dira lau komikigile ostegun honetan, azaroak 15, Donostiako Komikigunean. Hain zuzen ere, Iñigo Astiz kazetari eta idazlearen esanetara jarriko dira Dzirt-dzart ekimenaren udazkeneko ekimenean.\nDonostiako Errege Katolikoan kalean kokatuta dagoen Komikigunea iaz hasi zen bat-bateko marrazte saioak antolatzen. Frantziar telebistako 'Tac au tac' saioan oinarritzen da, baina bertso-saioen tankera ere badu, gai-jartzailearen aginduetara marraztuko baitute komikigileek.\nModu askotako ariketak burutu beharko dituzte marrazkilariek. Batzuetan bakarka, bestetan taldean edo binaka. Gaiei dagokienez ere, denetarako emango du saioak: pertsekuzio ariketa, kartzelakoa, batak bestearen azalpena marraztea...\n19:00etan hasiko den saioan Adur Larrea, Eider Eibar, Eñaut Aiartzaguena eta Joseba Larratxe ariko dira. Gaur egun komikigintzaren alorrean lanean ari diren profesionalak dira denak, lan ugari egindakoak. Adur Larrea, besteak beste, 'Gabriel Aresti: biografikoa' nobela grafikoaren egilea da. Eider Eibar ikustratzaileak, komikintzaren alorrean, 'Xabiroi' aldizkariaren 49. zenbakiaren azala egin du, adibidez. Joseba Larratxe 'Josevisky' ere era askotako lanak egindakoa da. Azkenaldian 'Basolatik berri onik ez' ari da argitaratzen atalka Xabiroi komiki aldizkarian, Asisko Urmenetaren gidoiarekin .\nEñaut Aiartzaguenak #Gaurkotira traola erabiliz sare sozialetan egunero argitaratzen du komiki tira. Ilustratzaile eta diseinatzaile ere bada, eta ez dago oso lasai ostegun honetako saioa dela eta:\n#GaurkoTira “ #dzirtdzart saioa dela eta“ kaka eginda nago https://t.co/fRDGJYNmFrpic.twitter.com/p51jD3yqgv\n— Eñaut (@irribarrez) 13 de noviembre de 2018\nNeox y Mega rinden homenaje a Stan Lee Dantza protagonista, 'Gure Kasa' saioan


ERAIKUNTZA ETA ERAISPEN HONDAKINAK (EEH)\nERAKUNDETAKO KARBONO AZTARNA\nZu hemen zaude: Home Mega content Politica de cookies\nMIRANDAOLAK klima aldaketaren aurka aurrera eramandako borroka dela eta\nMIRANDAOLAz gain beste 25 enpresek jaso zuten ziurtagiri hau aldaketa klimatikoaren aurka aurrera eramandako esfortzuengatik, Eusko Jaurlaritzan ospatutako ekitaldi batean.\nEsperientzia positiboa gure SGA EMAS-a araudi berriarekiko (EMAS 1505/2017) egoitzen\nGure DMA_2016aren balioztapena lortu eta kanpo auditoria gainditu ditugu, geure ingurumen kudeaketa sistema EMAS 2017 araudi berriaren eskakizunei egokituz\nIhobe-k erreminta berria argitaratzen du EKOSCAN-a Metodologiaren autoezarpenerako\nIhobe Sozietate Publikoak, Mirandaola-ren kolaborazioarekin, Excel-erreminta berri bat eta Gidaliburu bat Ekoscan Metodologiaren ezarpenerako argitaratu du.\nAukera ETEntzat: jada zuen Karbono-oinatza Erregistratu eta Zigilu egiaztatzailea lor dezakezue\nZure enpresa ETE bat bada eta Karbono-oinatza kalkulatzen eta erregistratzean interesatuta bazaude, hori egiteko unea da. MIRANDAOLAtik lortzen lagunduko zaitugu. Gurekin harremanetan jartzeko zalantzarik ez izan.\nEusko Jaurlaritzak abantaila administratibo berriak gehituko dizkie EMAS Erregistro daukaten erakundeei\nIngurumena Babesteko Diru-laguntzen 2016ko deialdi berria\nESKARIAREN AZPIAN BESTE ZERBITZU BATZUK\nEKOSCAN-lngurumen Hobekuntza Kudeatzeko Sistema


Poesia ludiko-koralak hitz lerroen errepikan oinarritzen dira, estilizazioan eta onomatopeian. Haur leloz, haur kantuz eta formula laburrez josita daude.\nPoesia ludiko-koralak hiru osagarri ditu: gorputz higidura, hotsa eta hitza.\n1.- GORPUTZ HIGIDURA: Gorputz adierazpena erritmoz markaturik dago, hots, higidura, salto, dantza, joko, korrika, txingo eta beste anitz sentsazioz…\n2.- HOTS IRUDIDUNA: Hitzen hotsa, onomatopeia, deskribapena, ironia, kolorea, errepika…\n3.- HITZA: DESKRIBAPEN ESTILIZATUA: Hitz alaiak erabiltzen dira poesia ludiko-koraletan, esanahi argiko hitz solteak. Hauek poemaren gaia era estilizatuan adierazten dute. Forma apain kiribilduak dira, eta hauen artean, forma abstraktuen erdian, zentzu figuratiboa ematen dioten hitz konkretuak aurkitzen dira.\nLo, lo, lo, lo…\nOlerki honetan gorputzaren mugimendua bi eratakoa da. Bata, sehaskari batera eta bestera eragiterakoan eskuak markatzen duena; bestea, haurraren gorputz etzanak sentitzen duen harat-honat biguna. Higidura hau behar-beharrezko da poemaren erritmo-sentsazioa ulertzeko.\nHots irudiduna, hots giroa, poemako bokalek eta kontsonanteek sortzen dute. Olerki honetan “u” bokala besterik ez da ageri eta honek argi gutxiko giroa, lo giroa sortzen du. Bestalde, euskal aditzean emakumezkoen oihartzuna den “n” kontsonantea dabil hitz hotsen bukaeretan, eta honek amaren itzala dakar gogora. Poemaren iluntasun eta maitasun giro hau loarazteko aukera-aukerakoa da.\nHitzari dagokionez, olerkian “kuttun”, “kurrun” eta “lo” hitzak datoz. Lehenengoak eta azkenak esanahi garbia dute, eta bigarrenak “kurrunka” (urruma laztana) hitzarekin du zerikusia, haurrari lo harrarazteko giroarekin, alegia.\nOnomatopeiak, erritmo-higidura eta estilizazioak dira hauek eta poesia mamitzen dute. Adibidetzat hartu den olerki honetan irakurketa hau egin daiteke: “Maite (kuttun), egizu lo (lo), ama hemen dago (“n”), bake giroan (“u”). Alegia, hitz zehatzez emaniko poesiarik ez dugu, baina artistak, osagaien bidez, nahi dituen bezalako sentsazioa eta mezua taxutzen dizkigu.


«Elebitasunak lurra jo du eta terapia murgiltze metodoa izan behar da» | Euskal Herria | Naiz\n2022 URT. 03 - 06:05h\nSoziologian Doktorea eta EHUko Filosofia eta Hezkuntza Zientzien Fakultateko Irakasle titular erretiratua\n«Elebitasunak lurra jo du eta terapia murgiltze metodoa izan behar da»\nEuskal liburugintzaren inguruko datuak jaso ditu eta bilakaera nondik doan azaldu du, Jon Diazekin batera, ‘Hego Euskal Herriko eliteak. Boterearen azterketa’ liburuan Paulo Iztuetak. Ekoizpenean zein liburu mota lehenesten den eta zein gutxiago zehaztu du Soziologian doktoreak.\nPaulo Iztueta. (Gorka RUBIO/FOKU)\nPaulo Iztueta (Berastegi, 1941) Filosofian lizentziatu zen 1967an Erromako Angelicum Unibertsitatean. 1969an Parisera erbesteratu zen. Han, Paris VIII Unibertsitatean Soziologia eta Historia ikasketak egin zituen. ‘Arnas’ eta ‘Zabal’ aldizkariak sortzeko prozesuetan ere egon zen, eta EHUko Filosofia eta Hezkuntza Zientzien Fakultateko irakasle titular izan zen, Hezkuntzaren Teoria eta Historiako eskolak emanez.\nErretiroa hartu ostean, euskal pentsamendu propioaren eraikuntzan lanean jarraitu du, eta ideia horrek bete-betean zeharkatzen du Jon Diazek koordinatu duen ‘Hego Euskal Herriko eliteak. Boterearen azterketa’ liburua.\nZure azterlan honetan euskarazko liburugintzaren egungo egoeraz aritu zara. Zein da euskal eliteekiko harremana?\nEliteak elikatzen dira hezkuntza sistematik eta liburugintzatik. Intelektualak hor daude; eliterik ez dago intelektualik gabe. Beraz, garrantzia ikaragarria da. Hemen asko aipatzen da unibertsitatea, baina horren atzean liburugintza dago. Ba al dago unibertsitaterik libururik gabe? Ba al dago prentsarik libururik gabe? Ez, eta hor eliteak daude.\nAzken hamarkada honetako euskal liburugintzaren inguruko datuak jaso eta bilakaera nondik doan azaldu duzue. Ekoizpenean zein liburu mota lehenesten da, zein gutxiago?\nPentsamenduaren munduan, hezkuntza sistema banatuta dago ikasketa unibertsitarioaren eta ez-unibertsitarioaren artean. Hor garrantzitsua da zer produkzio kultural bideratu den eta zer ez, zeri eman zaion garrantzia, kulturgintza horretan fikzioari eta ez-fikzioari eskaintzen zaiona. Euskal Herrian, zoritxarrez, fikzioari garrantzi gehiago ematen zaio.\nEta zer esan nahi du horrek?\nEz-fikzioan daude pentsamendua, testu zailagoak, ekonomia, historia eta abar. Pentsamendua elikatu egiten da, eskolatu, eta herri batzuk aurreratuago daude beste batzuk baino. Estatu espainoleko datuak hartuta, daukaguna da argitaratutako ez-fikziozko testuek dutela lehentasun nabaria %43,1eko portzentajearekin; katalanez egindakoetan %25,9koarekin. Azken bi hauek erakusten dituzte portzentajerik garaienak. Euskarak markatzen du beste hizkuntza horiekiko desberdintasunik handiena, bere ekarpena testu ez-unibertsitarioetan eta haur eta gazteentzako sailetan metatzen baita. Hor nabari da nola pentsamendu akademikoaren ahulezia dagoen euskara bezalako hizkuntza minorizatuetan.\nEta nola estatu baten babesa duten hizkuntza nazionalek oso ondo zaintzen duten ekoizpen zientifiko-akademikoaren esparru zabala osatzen duen ez-fikzioaren saila.\nBai, izan ere, hor eskolatzen dira gizarte egiturak kontrolatzen dituzten goi agintari publikoak. Estaturik gabeko nazio minorizatuak, galegoaren eta euskararen kasuetan bezala, koofizialtasunaren onarpena baduten arren, elebitasun desorekatuan bizitzera kondenatuta daude eta kultura akademikoa gaztelaniaz erreproduzitzen dute neurri handi batean.\nEta euskal pentsamenduak badu zerikusirik?\nEuskal Herria herri emigratu bat izan da intelektualki, ez duelako izan sekula goi mailako unibertsitate publikorik; pribatuak bai. Euskal Herriko eliteak, garai hartan Salamancan, Valladoliden edo Zaragozan eskolatuak dira, eta pentsamendua emigratua izan da. Euskal Herriak ez du izan euskal pentsamendu propiorik. Izan duena da Deustu eta Nafarroako Unibertsitatea, ez bakarrik burgesiarekin eta oligarkiarekin izan duen harremanagatik; Europako eta mundu zabaleko intelektualekin harremanak ditu argitaletxe edo aldizkarien bidez. Kanpoko ikasleak ere asko dira proportzioan beste guztiekin alderatuz. Gaur EHUk ikasle gehiago eskolatzen ditu pribatuak baino, eta hala ere, gizartean lehentasuna daramate pribatuek. EHUn eskolatzen dena normalean erakunde publikoetara doa Euskal Herrian. Aldiz, gutxiago eskolatzen dituzte pribatuek eta, hala ere, eragin handiagoa dute gizarte mailan, sare zabal horretan, zeinetan dauden enpresak, azpitik eragiten duten horiek. Hor zabaltzen da elitismoa.\nEuskarara itzuliz, oso kritikoa zara elebitasunarekin, zure ustez bere ezarpenak lurra jan diolako euskarari.\nEAEko 2020-2021 ikasturteko datuen arabera, irakaskuntza ez-unibertsitarioko ikasleen %67 D ereduan eskolatzen dira. Lerro horretatik elikatzen da unibertsitate ikasketak euskaraz egiteko ikasle berriek egiten duten eskea. Baina esaten ez dena da Lanbide Hezkuntzako ikasle gehienek gaztelaniaz burutzen dituztela beren ikasketa urteak, %18 baino ez baita D ereduan eskolatzen. Hezkuntza publikoak ikasle kopuru gehiago eskolatzen ditu D ereduan, eta aurrerapausoak eman diren arren, aitortu behar da hezkuntza sistemak euskalduntzen duen ikasleen kopurua mugatua dela. Elebitasunak jo du lurra, ez du euskalduntzen. Gaurko egunean diru dexente gastatzen da euskara berreskuratzeko, eta niretzako hori denbora galdua da, ez dauka etorkizunik, herri menderatu baten botere autonomikoari dagokion neurriko euskalgintzak ematen du eman duena.\nEgoera ezkor hau iraultzeko zein da aterabide egokiena?\nEuskal hezkuntza nazionala eraiki nahi bada, eta hori da aintzat hartu beharreko abiapuntua, murgiltze metodoa aplikatu beste bide eraginkorrik ez dago; Israelen aplikatu zena, ez Kanadako eskolatik EAEko Gobernuak inportatu zuena. Nik proposatzen dudana da indarrean dagoen legedia hankaz gora bota, gizarte mugimendua indartu eta lege berri bat sortzea murgiltze metodoa guztientzako lortzeko. Noski, hori aplikatzeak inbertsio publikoak handitzea ekarriko luke, eta irakasle kopurua handitzea. Katalunian katalanarekin kezka baldin badute, kezkatuagoak egon beharko genuke askoz egoera larriagoan dagoen euskararekin.\nBadago indar korrelazio nahikorik zuk diozun hori egiteko?\nElite politikoak euskara aintzakotzat hartu eta bere burua konbertitu, euskaldundu behar du. Sinistu. Ez diot esango Opus Dei bati sinisteko, Deusturi, baina Eusko Jaurlaritzak edo diputazioek erdaraz funtzionatzen dute... Eliteek ez dute euskaran sinisten. Pentsamendu propioa nola sortuko duzu literaturarekin bakarrik? Jauzi bat eman behar da... Inbertsio publikoak behar dira eta iraultza handiena kulturala da. Ez dut esaten orain arte egindako ekimenak txarrak direnik, ez; esan dut ez direla euskarak duen gaixotasunerako sendagai egokia. Baldin eta klase politikoak barneratzen badu hizkuntzaren egoera zein den, eta behar diren ahaleginak egiten baditu, terapia aplikatu beharko da. Eta terapia hori murgiltze metodoa da.


LurKolektiboa // Artisauak-Artesanos – lurkolektiboa.org\nLur Kolektiboa 1985. urtean sortu zen, Donostiako artisau talde batek gure hirian artisauentzako gune propio bat sortzeko beharra sentitu zuenean. Nahiz eta urteetan zehar kokapena, datak eta azokak aldatzen joan diren helburuak lehengoak izaten jarraitzen dute.\nArtisautza galtzen utzi nahi ez dugun adierazpen kultural bat bezala ikusten dugu; ekoizpen erak presarik gabeko langintza onetik urruntzen diren garai hauetan, izaera propioa duten objektuak egiteko era dela sentitzen dugu.\nGure iritziz gaur egun inoiz baino garrantzitsuagoa da produktua non sortu den jakitea, bere izaera erabat aldatuko lukeen makroprodukzio batetik ez datorrela jakitea. Harria ebaki duen hark edo azken joskura egin duen honek zertan ari den, zer egin nahi duen eta zer adierazi nahi duen badakiela ziurtatzea eta prozesu horretan objektuari izaera berezitu bat ematea beharrezkoa ikusten dugu.\nGure lanaren jabe izatea ere balioesten dugu, gure sormena adierazi ahal izatea eta gure produktua nahi dutenei gure eskuetatik eskaintzea; hori dela eta gure bizitza den horrengatik apustu egiten jarraitzen dugu: ARTISAUTZA.\nArtisau kolektiboaren sorrera. Asteburuetako eta Eguberrietako Azoken antolaketa Udalak erositako azpiegiturarekin, artisauek eurak instalatuta.\nAsteburuetako eta Eguberrietako Azoken antolaketa Trinitate enparantzan.\nUrteko hiru azokaren antolaketa (Eguberriak, Aste Santua eta Udara) tailerrekin batera, Bulebarrean.\nKolektiboko partaideek azpiegitura handiagoa erosten dute (2 karpa). Hauen instalazioak suposatzen duen lana dela eta urtean zehar egiten diren azokak bira murrizten dira (Eguberriak eta udara), hauek Bulebarrean egiten direlarik.\nUrtean bi azoken antolaketa (Eguberriak eta udara) beren tailerrekin, Bulebarrean.\nUdarako azoka Bulebarrean antolatzen da. Bulebarrean egiten den Parkinaren lanak direla eta Eguberrietako Azoka Okendo kalera lekualdatzen da. Gune horri egokitzen zaion azpiegitura behar dela eta etxolak alokatzen dira. Eusko Jaurlaritzaren laguntza bat eta Gipuzkoako Foru Aldundiaren dirulaguntza bat jasotzen dugu Eguberrietako Azokarako (azken hau gaur egun arte mantentzen da).\nKokapen berria Urdaneta eta Erregen Katolikoen kaleetan. Alokatutako karpa eta enpresak egindako muntaiarekin lan egiten hasten gara. Proiektuak suposatzen duen inbertsioa dela eta urtean azoka bakarra egitea erabakitzen da (eguberrietakoa), hau errentagarriena dela irizten baita.\nEguberrietako azoka Urdaneta eta Errege Katolikoen kaleen artean ospatzen da. Kolektiboaren ibilbide osoan zehar, azoka kultur ekintza eta tailer ezberdinekin uztartua izan da.\nZinemaldiko azoka Gipuzkoa plazan.\nEuskaljaiak Azoka. Lehenbiziko urtean Frantzia Pasalekuan kokatuta egon ondoren gaur egun Alderdi Ederren ospatzen da azoka.\nBi azoka antolatzen ditugu urtean. Euskal Jaiak azoka uda bukaeran eta Gabonetako Donostiako Artisautza azoka.\nEuskal Jaiak azoka\nAlderdi Eder, Donostia.\nGehiago azokaren inguruan\nDonostiako Eguberrietako azoka\nErrege Katolikoak eta Urdaneta kaleak\nCalle Urdaneta, Reyes Católicos. Donostia.\nDonostia. Alderdi Eder.\nErrege Katolikoak eta Urdaneta kaleak, Donostia\nErrege Katolikoak eta Urdaneta kaleak. Donostia.\n649 774 679


6.161 gazteetatik %57k hitzordua eskatu edo/eta jaso du baheketarako | Mondraberri Arrasateko Ataria\nHasiera Albisteak 6.161 gazteetatik %57k hitzordua eskatu edo/eta jaso du baheketarako\n6.161 gazteetatik %57k hitzordua eskatu edo/eta jaso du baheketarako\nPCRak egiteko, Osakidetzak asteazkenerako 1.317 neska-mutili eman zien hitzordua, atzoko 1.378ri eta gaurko 819ri. Ospitaleak ere azaldu du egun 35 COVID paziente artatatzen dituela erietxean. Azken egunetan 5 lagun Arabara eraman behar izan dituzte.\nOsakidetzak denera 6.161 biztanlde deitu ditu baheketan parte hartzera, hau da, 13 eta 40 urte arteko arrasatearrak.\nPCRa egin nahi zuten neska-mutilek telefonoz deitu zuten erietxera bertaratu aurretik. Horrela, Osakidetzak asteazkenerako, hau da, baheketaren lehen egunerako, 1.317 gazteri hitzordua eman zien.\nEra berean, atzoko (ostegunerako) 1.378 hitzordu eman zien, eta horietatik 664 Arizmendi Ikastolako, Arrasate Institutuko eta Lanbide Heziketa Eskolako ikasle dira. Gaurko hitzordua duten 819 pertsonatatik 498 ikastetxe horietakoak dira.\nKontuan hartu behar da ikasle gazteenen kasuan, ikastetxeen bitartez egin dela hitzorduaren eskaera, Osasun-zerbitzuekin elkarlanean.\nBeraz, Arrasateko 6.161 gazteetatik 3.514k hitzordua eskatu edo/eta jaso dute baheketarako. Hau da, gazteen %57k.\nDatu horiek “ez dute esan nahi hitzordua jaso zuten gazte guztiek baheketan parte hartu dutenik, oraindik ez daukagu parte-hartzearen datu zehatza”.\nOro har, Osakidetzak adierazi du deialdiari “Arrasateko biztanleak erantzun positiboa ematen ari zaizkiola, eta alde honetatik azpimarratu nahi dugu baheketetan parte hartzearen garrantzia, hain zuzen, asintomatikoak detektatzen laguntzen dutelako”.\nBestalde, egun Debagoieneko Ospitaleak “eskualdeko 35 COVID paziente artatzen ditu. Era berean, nabarmen igo da gure larrialdi-zerbitzuek arreta egindako paziente positiboen kopurua”.\nAste honetan, “azaroaren 14tik 19ra” Arrasateko Erietxetik “5 COVID paziente eraman dira Arabara”.


About: Urrezko zenbaki\nUrrezko zenbakia matematikako zenbakirik ezagunenetariko bat da, ezagunena ez bada. Baditu beste hainbat izen ere: urrezko proportzioa, zerutiar zenbakia, jainkozko proportzioa eta abar. Zenbaki irrazionala da, eta hortaz ezinezkoa da zenbaki guztiak ezagutzea eta askotan lehenengoak jakitearekin nahikoa da bere propietateez baliatzeko. Hiru zenbaki irrazional famatuetatik (Pi, e eta Fi), azken hau da bakarra ekuazio batetik ateratzen dena: x2 = x + 1 ekuazioaren emaitza positibo bakarra da. Hau da balio zehatza: Aljebraikoki: Urrezko zenbakia φ (phi/fi) greziar letrarekin adierazi ohi da. Izen hori Martin Ohm matematikari alemaniar matematikariak jarri zion, Fidias eskultorearen ohorez, Partenoia eraikitzeko erabili omen zuena. Esparru askotan ikusi genezake, esaterako eta batzuk aipatzearren, anatomia, arkitektura, landareen munduan... Pizkundetik gutxienez, artista eta arkitekto ugarik urrezko zenbakia erabili dute lanen proportzioak sortzerakoan, batez ere urrezko laukizuzenaren itxura hartuz. Laukizuzen honen bi aldeen arteko proportzioa da urrezkoa, estetikoki atsegina delakoan. (eu)


Badator uholdea — dantzan.eus\nHemen zaude: Hasiera › Hemeroteka › Badator uholdea\nSalbuespenak badaude, eta aipagarriak gainera. Miarritze da salbuespen sendoena, urte osoko dantza eskaintza baitu. Bilboko La Fundicion aretoa da hegoaldean dantza urte osora begira programatzen duen bakarra.\nEuria -barkatu, dantza-, inoiz baino lehenago iritsi zaigu aurten, eta gainera soineko berriarekin. Martxoan, Damian Muñozen azken lana, Asiré, Miarritzen aurkeztu da. Asteburu horren atarian, Ballet Biarritz eta Gipuzkoako Diputazioak Mugaz Gaindiko Koreografia Zentroaren egitasmoaren berri eman dute. Miarritzeko baletaren egitura baliatuz, izaera nazionala duen lehen koreografia zentroa gauzatzea da egitasmoa. Gipuzkoako Diputazioak bi dantzari kontratatu ditu, Mikel de Irurzun eta Luisa Santos eta Miarritzeko baletak dituen 12 dantzariekin ari dira lanean. Lan horren emaitza, La Cambre d'Amour maiatzaren 13an estreinatuko da Miarritzen.\nMAIATZEKO dantza zaparrada bezperetan egunkari eta aldizkariek giroa berotzeari heltzen diote. Horrela, urtero plazaratzen da atzerrian dauden euskal dantzarien zorigaiztoa, dantza alorrean zerbait egiteko kanpora irten beharra eta abar. Formazioa osatu eta profesionalki heldutasuna lortzeko atzerrira irten beharra berez ez da txarra. Beste kontu bat da gero itzultzeko aukerarik ez izatea. Alegia, kanpoan ikasitakoa Euskal Herrian konpartitzeko modurik ez izatea. Dantza hezkuntza urria daukagu eta atzerrian arrakasta dutenek beren etxean errekonozimendurik ez izateak sumindu egiten du. Horretan denok dugu ardura zati bat, erakundeek puska eder bat, komunikabideek beste puska bat, antzokietako programatzaileek, eta baita dantzariek ere. Erakundeek jartzen dituzten sos urriei errendimendua ateratzen jakitea eta produktua gizarteari saltzen jakitea ezinbestekoa da.\nHorretaz ere badugu zer ikasia dantza tradizionalaren alorrean gabiltzanok. Berriz ere urte osoko ekitaldi garrantzitsuena, bai hartara emandako indar eta denborarengatik, eta baita horretan xahututako sosengatik maiatzaren 7an Donostian burutuko den Dantzari Eguna da. Barne kohesioa bultzatu eta gizarteari sektorearen indarra erakusteko aitzakian jarraitzen da antolatzen Dantzari Eguna, baina ezin ditu ezkutatu dantza tradizionalak hirugarren milurteari heltzeko dituen arazoak. Dantzariak eta dantza taldeak elkartu, ekimen bateratuak adostu eta erakundeetan aurkeztu eta defendatzeko ezintasuna nabari zaio dantza tradizionalari.\nGAUZAK horrela, ez da harritzekoa erakundeek dirulaguntza sinbolikoak baino ez bideratzea bere burua kultur ondaretzat duen alorrerako. Dantza tradizionaleko irakasle profesionalak han eta hemen ari dira lanean baina ez dago horien perfila osatzeko ikasketa ofizialik, ez eta irakasle agiri ofizialik ere. Urteetako ahozko aldarrikapena den arren, ez da euskal dantza tradizionaleko konpainia profesionala osatzeko egitasmorik bultzatu, eta inork ekimen hori Jaurlaritzak bere gain hartuko zuela espero bazuen...Hirugarren milurtean antikuario eta fosil kolekzionisten artean sailkatuko al dira euskal dantzariak? Lan gogorra daukagu dantza tradizionala adierazpen ekintza dela frogatzen, mundu modernoko parte garela alegia, eta ez bakarrik iraganeko keinu eta mugimenduen bilduma. Banoa zuhaitz baten bila, gainera igo eta, itotzeko arrisku gabe, maiatzeko uholdea pasatzen ikustera...


Zaindu Zaitez | Aguakatea, fruta tropikal osoa\nAguakateak koipe osasungarriak ditu, eta oso onuragarriak dira gure organismorako. Izen bereko zuhaitzaren fruitua da. Madari-itxura dauka, obala da eta zenbait tamaina ditu. Azalaren kolorea berdetik purpura ilunera aldatzen da, eta mami irmo berde-horixka dauka.\nIzena náhuatl hizkuntzatik dator, eta antzinako aztekek ahuacatl esaten zioten fruta horri. Izan ere, orain dela 10.000 urte herrialde horretan kontsumitu egiten zutela adierazten duten nabaritasunak daude. Mexikokoa ez ezik, Kolonbiakoa eta Venezuelakoa ere bada, eta, bertan, eguneroko dietaren osagaia.\nGehien merkaturatzen dena da. Obalatua da, eta bere hazia ez da hain handia. Bere azala pikortsua bezain sendoa da. Berdetik purpurara aldatzen da heltzen denean. Mami krematsua dauka.\nAzala suabeagoa da, madariaren antzekoa, eta hassa baino handiagoa ere bada. Azala berde dago beti, eta barruko aldea ere berdexka da.\nBarietate goiztiarrena da. Aurrekoek baino koipe gutxiago dauka, eta bere hezurra handiagoa da. Bere zaporea ez da hain bizia.\nZenbait zantzu daude heldu den jakiteko: apur bat eragitea, barruko hezurra mugitzen den ikusteko; edo goiko txortena kentzea, geratzen den zuloa horixka den ikusteko. Berde erosiz gero, hobe da giro-tenperaturan uztea heldu dadin. Hobe da egurastutako lekuetan gordetzea, bero lar ez dagoen lekuetan, oso fruta fina da-eta.\nAguakatea bitan ebakitzen da, eta haziaren inguruko bi erdiei bira ematen zaie. Mamia bera koilaraz atera daiteke. Irekitakoan, hobe da aguakatea bera plastikozko filmaz biltzea eta hozkailuan gordetzea, oxidatu ez dadin.\nOgian edo txigorkietan igurzten da, entsaladetan edo hornigai moduan erabiltzen da, eta, zer esanik ez, guakamolea egiteko erabiltzen da. Era berean, parrillan ere egin daiteke bi minutuz alde bakoitzeko, heldu gabe dagoenean, xerretan eta, olioz, gatzez zein piperbeltz ehoz onduta.\nKoipe osasungarria duenez, organismorako onuragarria bada ere, neurriz jan behar da, kaloria asko dituelako, aleko 300 kaloria, alegia. Bere abantailen artean, zuntza duenez, epe luzeagoan ase sentiarazten gaituela nabarmendu beharra dago.\nEzaugarri antioxidatzaileak ditu, eta landare-koipe ugari dauka. Horrez gain, A, E eta B taldeko bitaminak, proteinak eta mineralak ere baditu (potasioa, esaterako).\nEnergia ematen digunez, oso gomendagarria da kirolarien dietan sartzea, eta bihotzaren erritmoa ere egonkortzen du. Bestetik, kolesterol-maila jaisten eta immunitate-sistema hobetzen ere laguntzen du.


Gasteizko Antzokien Udal Sarearen udako denboraldiak 11 ikuskizun bilduko ditu￼ - Gazteberri.eus\nGasteizko Antzokien Udal Sarearen udako denboraldiak 11 ikuskizun bilduko ditu￼\nUztailaren 12tik irailaren 29ra bitartean, besteak beste, Josema Yuste, Antonio Molero eta Carmen Conesaren komedia berriak ikusi ahal izango dira\nGasteizko Antzokien Udal Sareak uda honetarako programazioa aurkeztu du. Uztailaren 12tik irailaren 29ra bitartean Principal Antzokiak, besteak beste, Josema Yuste, Antonio Molero eta Carmen Conesaren komedia berriak hartuko ditu. Guztira 23 saio izango dira eta komedia eta musika izango dira nagusi.\nUdako programazioa Gasteizko Nazioarteko Jazzaldiaren 46. edizioaren barruan izango den ‘Jazz-a antzokian’ zikloarekin hasiko da. Ziklo horren barruan bost kontzertu eskainiko dira uztailaren 12tik 17ra bitartean. Kontzertuak honako hauek izango dira:\nEuskadiko Ikasleen Jazz Orkestra (uztailak 12), Yessaï Karapetian (uztailak 13), Marcin Masecki+Jerzy Rogiewicz-Ragtime (uztailak 14), James Brandon Lewis (uztailak 15) eta Kassa Overall (uztailak 16). Kontzertu guztiak 17:30etan hasiko dira eta sarrerak jada salgai daude.\nUztailaren 21ean Euskalherriko Gazte Orkestraren txanda izango da. Egun horretan euskal musikari gazteek eszenatokia partekatuko dute Joven Orquesta de Canarias-ekin (JOCAN). Bi orkestra gazteek Nemanja Radulovic biolinista ospetsuaren laguntza izango dute Mendelssohnen lanan eta Tchaikovskyren ‘Biolinerako kontzertua’n oinarritutako kontzertua eskaintzeko.\nGainera, uztailaren 29tik 31ra bitartean Mayumaná talde ezagunak bere ‘Currents’ ikuskizuna eskainiko dira. Saio horiek bertan behera geratu ziren pandemiaren eraginez.\nAnder Maria Zuriaren Jaiak\nJaietan komedia izango da nagusi Antzokien Udal Sarearen programazioan. Abuztuaren 4an eta 5ean Principal Antzokian Antonio Molero, Marina San José, Leo Rivera eta Mónica Pérezen ‘Escape Room’ antzezlana ikusi ahal izango da.\nAbuztuaren 6an eta 7an, berriz, ‘El peligro de las buenas compañías’ antzezlana izango da ikusgai Fernando Cayo, Carmen Conesa, Ernesto Arias eta Miriam Montillarekin.\nJaietako programazioari amaiera emango dion antzezlana Josema Yusteren ‘El Aguafiestas’ da. Yuste zuzendaria izateaz gain, aktore lanak ere egingo ditu Santiago Urrialde, Maribel Lara, Vicente Renovell, Kiko Ortega eta Arturo Venegasekin batera.\nIrailean, Metamorphosis dance konpainiaren ‘Prisma’ lanaren estreinaldia izango da. Iratxe Ansak (Dantzako Sari Nazionala) eta Igor Bacovichek osatzen dute konpainia eta dantza-lan onenaren Max Saria irabazi berri dute.\nTags: Antonio MoleroantzerkiaantzokiaCarmen ConesaEGOGasteizJames Brandon LewisJosema YusteJoven Orquesta de CanariasKassa OverallkomediakontzertuaMarcin MaseckiMayumanáMendelssohnmusikaPrincipalTchaikovskyYessaï Karapetian\nPrevious Kultura Bilboko auzoetan\nNext “Conecta Empleo” anezka berria Iruñean


Lurrikarak: Ezin aurreikus daitekeen fenomeno suntsitzailea | Aldizkaria | EROSKI CONSUMER\nLurrikarak: Ezin aurreikus daitekeen fenomeno suntsitzailea\nLurrikarez ari garenean gure ingurunetik urrutiko fenomenoak imajinatzeko joera izaten dugu. Noski, hedabideetako titularretara azaltzen diren katastrofe sismiko izugarri horiek guregandik urrutiko eskualdeetan jazo ohi dira. Halaz ere, ez ahaztu Penintsula Iberikoa plaka euroasiatikoaren ertzean dagoela, plaka afrikarrarekin egiten duen kolisio-gunean. Bi kontinenteen arteko lekualdatze tektonikoak eskualde mediterraneoan jarduera sismikoa eragiten du eta Grezia, Turkia eta inguru horietako lurrikara eskergen kausa da. Espainian, urte osoan 1.200 eta 1.400 bitarte lurrikara hautematen direlarik, horietatik 870 inguru ez dira 4. gradura iristen, Richter eskalan.\nLurraren azala 70 kilometroko lodieradun dozena bat plakak osatzen dute. Plaka tektoniko horiek duela milioi urte asko etengabe ari zaizkio bata besteari egokitzen eta pixkanaka egun ezagutzen dugun planetako azalera moldatu dute, baina prozesua ez da gelditu, ez da amaitu. Fenomeno horren ondorioz moldatu dira kontinenteak eta erliebe geografikoak. Kasu batzuetan plaka horiek magmazko ozeano baten gainean elkarren kontra egiten dute talka, batak bestearen aurrerabidea eragotziz. Hori gertatzean plaka bat aurrekoaren gainetik edo azpitik mugitzen hasten da, topografian aldaketak eraginez. Mugimendua galarazten denean tentsiozko energia metatzen delarik, halako batean energia hori askatu eta plaka batek bestea bortizki jo eta hautsi egingo du: une horretan liberatzen den energiak sortarazten du lurrikara. Hitz gutxitan laburtzeko, lurrikara da Lurraren geruza edo azaleran metaturiko energiaren bat-bateko liberazioa, norabide guztietara uhin gisa hedatzen dena.\nPlakek elkarren kontrako indar hori eragiten duten zonak dira eta, seguruenik, fenomeno sismikoak jazoko diren tokia. Plaka horien mugetatik urrun lurrikaren %10 baizik ez dira gertatzen.\nHipozentro edo fokua\nLurrikararen energia Lurraren sakoneko -azaleratik kilometro askotara egon baitaiteke- gune horretantxe askatzen da.\nHipozentroaren gain-gainean dago, Lurraren azaleran, eta berton lurrikararen intentsitate handiena hautematen den gunea da.\nSismografo izeneko aparatuak Lurraren bibrazioa paperean erregistratzen du, bi uhin mota ezagutzen dituelarik: azalekoa -Lurraren azalean zehar doana, planetaren bibrazio nagusia (eta, seguru aski, kalte handiena) eraginez- eta erdialdeko edo gorputzekoa -Lurrean zehar doana, sakoneratik abiatuta-.\nLurrikaran liberatzen den energia sismikoa irudikatzen du. Eskala era potentzial edo erdilogaritmikoan doa behetik gora; beraz, gorako gradu bakoitzak (gutxienez) hamar aldiz energia gehiagoren areagopena adierazten du. Adibidez, 4 magnitudea ez da 2 magnitudearen bikoa, ehun bider gehiago baizik.\n3,5era arte: eskuarki ez da hautematen baina erregistratu egiten da\n3,5 - 5,4: maiz hauteman egiten da baina kalte txikiak bakarrik sortarazten ditu\n5,5 - 6,0: eraikinetan kalte arinak eragiten ditu\n6,1 - 6,9: populazio handiko areetan kalte larriak eragin ditzake\n7,0 - 7,9 : lurrikara handia, kalte larriak eragiten ditu\n8tik gora: lurrikara eskerga, gertuko komunitateetan erabateko suntsipena.\nMercalli eskalako intentsitatea\nGiusseppe Mercalli italiar sismologoak 1902 urtean sortu zuen hamabi graduz osaturiko eskala hau ez da oinarritzen erregistro sismografikoetan, horiek estrukturetan sortarazitako efektu edo kalteetan eta jendeak hautemaniko sentsazioan baizik.\nLurrikarak aurreikus al daitezke?\nLurrikara bat zein toki eta unetan gertatuko den eta zein magnitudetakoa izango den aurreikus dezakeen metodorik ez dago oraino. Mugimendu sismikoak, egiari zor, jokabide kaotiko samarra agertzen dute gehienetan. Hori baino postura errealistagoa da lurrikara-arriskua dagoela adieraztea: zona jakin batean magnitude aldagarri ezezaguneko gertakizun sismikoa erregistratzeko probabilitate estatistiko bat dagoela esatea baino ziurtasun sendoagorik ez baitago bermatzerik egun.\nLurrikara jazotzekotan, nola jardun?\nLurrikara ari duenean\nIzan zaitez konstruktibo, zaude bare, hau larrialdia da eta.\nLurrikara bortitza ez bada, ez kezkatu; aurki amaituko da dena.\nLurrikara bortitza bada, funtsezkoa da lasai egotea. Saia zaitez gainerakoak ere bare egon daitezen. Izan itzazu gogoan egin dezakezun edozeren ondorioak.\nEgoteko toki segurua aurkitzen baldin baduzu, ez irten eraikinetik: oso litekeena da irteerak eta eskailerak itxita egotea.\nSar zaitez eror dakizkizukeen gauzetatik babestuko zaituzten estrukturen azpian: mahaiaren edo ateburuaren azpian, etc. Hitz batez, babes ezazu burua.\nEz erabili igogailua, baliteke elektrizitatea eten eta hor, zintzilik, ez gora ez behera geratzea.\nItzali era guztietako suak eta ez piztu bat bera ere (pospoloa, metxeroa, kandela, etc.).\nZaude eraikin, horma, poste eta eror daitezkeen gainerako elementuetatik urrun. Zoaz toki irekietara. Kalean ez ibili korrika, horrek jendearengan ikara sortaraz dezake eta.\nIbilgailuan baldin bazaude, geldi ezazu ahalik eta toki seguruenean, ez irten bertatik eta urrundu zaitez zubi, poste elektriko eta jaus daitekeen edozertatik.\nZein dira arrisku sismikoko areak?\nIraganean zona batek intentsitate handiko lurrikara ugari nozitu baldin baditu, etorkizunean ere seguruenik beste horrenbeste gerta daiteke, hori den-denetan gertatzen ez den arren. Arrisku txikiko zonetan ere magnitude handiko lurrikarak izan dira, adibidez.\nSateliteek igorritako datuetan oinarrituriko azterketa batzuek Lurraren azalerako zein gune mugitzen ari den (azelerazioa) edo nolabaiteko tentsioa metatzen ari den "erakuts" diezagukete.\nLurrikara gehientsuenak (%81) "Suzko Gerriko" izenekoan gertatzen dira (Ozeano Barea eta ertzak; Txiletik hasita, iparralderantz Hegoamerikako kostaldetik igo eta Ertamerikara iritsi arte: Mexiko, AEBko Mendebaldeko Kostaldea, Alaska, Japonia, Filipinak, Ginea Berria, Ozeano Bareko Hegoaldeko Uharteak, Zeelanda Berriraino).\nBeste askotxo ere (%17) Alpideetan jazotzen dira: Javatik abiatuta, Sumatra, Himalaia eta Mediterraneo aldera hedatu eta Atlantikoan galtzen dira. Zona horretantxe daude Turkia eta Iran.\nLurrikaretatik erabat libre toki bakar bat dagoenik ezin esan daiteke (dena den, Antartidan gutxi erregistratzen dira, eta denak magnitude apalekoak).


Nikosia - Howling Pixel\n35° 10′ 21″ N, 33° 21′ 54″ E / 35.1725°N,33.365°EKoordenatuak: 35° 10′ 21″ N, 33° 21′ 54″ E / 35.1725°N,33.365°E\n330.000 bizt. (2015)\nVilnius, Amsterdam, Atenas, Ankara eta Mexiko Hiria\nHiria veneziarrek egindako harresi batez (1567) inguraturik dago. Monumentu garrantzizkoak dira: Santa Sofia katedrala (XIII-XIV. mendeak, gaur egun Selimiye meskita); antzinako agustindarren eliza (XIV. mendea, gaur egun Emerghe meskita).\n↑ Meteorological Service – Climatological and Meteorological Reports 2011ko abuztua.\nAmsterdam (nederlanderaz ˌʔɑmstərˈdɑm ahoskatua; eusk. «Amstel gaineko dikea») Herbehereetako hiriburua eta hiririk populatuena da, gobernuaren egoitza Hagan kokatuta egon arren. Randstad izeneko — Haga, Roterdam eta Utrechekin batera — metropoli eremuaren parte da, guztira 6,5 milioi biztanle dituena.\nXII. mendean sortu zuten arantzale-herri bezala. Hala ere, gaur egun herrialdeko hiri handiena eta finantza eta kultur gune garrantzitsuena da. 1987an Europako kultura-hiriburua izan zen.\nSir Christopher Antoniou Pissarides (grezieraz: Χριστόφορος Αντωνίου Πισσαρίδης; Nikosia, 1948ko otsailaren 20a) ekonomialaria eta irakaslea da. 2010ean Ekonomiako Nobel Saria irabazi zuen, Dale T. Mortensen eta Peter Diamondekin batera. Saritutako ikerketak Peter Diamondek egindako lan batzuetan oinarrituta zeuden, geroago Mortensenek bakarrik landu zituenak, eta azkenik Cristobal Pissaridesekin. Eredu bat sortu zuten, galdera honi erantzuteko asmoz: langabezia zergatik hazten da oso bizkor krisialdian, eta egoera hobeagoa denean motelago?. London School of Economicsko irakaslea da.\nGuy Lusignangoa (Lusignan, Poitou, 1150 inguruan - Nikosia, 1194ko uztailaren 18a) Jerusalemgo Erresuma eta Zipreko erregea izan zen, Sibila erregina bere emaztearekin batera.\nLisboa Portugalgo eta Lisboako barrutiko hiriburua da. Herrialdearen hego-mendebaldean dago, Ozeano Atlantikoaren ertzeko Tajo ibaiaren bokalean (Mar da Palha), eta Europako mendebaldeko lur-muturrean. 100,05 km²ko eremua du eta 2013an 552.700 biztanle zituen. Beti ere, Lisboa Handia deitutako metropoli eremuan 2,8 milioi pertsona bizi dira.\nLisboa aldea da Portugalgo merkataritza, industria eta kultur gune nagusia. Bertako portutik bideratzen da Portugalgo itsas merkataritza gehiena (ardoa, kortxoa, erretxina, arrain kontserbak, Afrikara eta Hego Amerikara gehiena; 12,5 milioi tona 1986an) eta bertan jasotzen da herrialdeak inportatzen dituen lehen gai asko. Industria Tejo ibaiaren hegoaldean dago batez ere (Barreiro, Alhandra, Cavo Ruivo, Seixal): kimika eta petrokimika industria, mekanika, ontziolak, ehungintza eta janari industria.\nPortugalgo kultura hiri nagusia da: unibertsitatea, liburutegiak, museoak. Cidade Baixa («Beheko Hiria») izeneko aldea ia osorik eraiki zuten 1755eko lurrikararen ondoren; Bairro Alto («Goiko Auzoa») izeneko aldean kontserbatu dira arabiarren garaiko eta Erdi Aroko harresi-atal batzuk (Alfama, Mouraia). Monumentu aipagarri asko ditu Lisboako hiriak: XII. mendeko katedrala (Sé Patriarcal), Belémgo dorrea (XVI. mendea), Carmo eliza (XIV. mendea, Karmeloko eliza, 1755eko lurrikararen ondoren bere horretan utzia), São Jorge gaztelua, São Roque eliza eta Jeronimotarren monasterioa (Belém, XVI. mendea). Lisboako hirialde ugari daude mendien mazeletan eraikiak eta hiriaren gaineko ikuspegi eder askoak eskaintzen dituzten miradouro edo talaia ugari daude inguruetan.\nNicosia izenarekin honakoak aurki daitezke:\nNikosia, Zipreko hiriburua.\nNicosia (Sizilia), Siziliako udalerria.\nPetri I.a Ziprekoa\nPetri I.a Lusignangoa (Nikosia, 1328ko urriaren 9a - ib., 1369ko urtarrilaren 17a) Zipreko errege eta Jerusalemgo errege tituluduna izan zen 1359-1369 urteetan.\n1361ean Antalyako hiria kendu zien musulmanei eta 1365ean Alexandria hartu zuen. Hil egin zuten.\nPetri II.a Ziprekoa\nPetri II.a Lusignangoa (Nikosia, c. 1357 - ib., 1382ko urriaren 13a) Zipreko errege eta Jerusalemgo errege tituluduna izan zen 1369-1382 urteetan.\nPetri I.aren semea zen. Gorabehera handiak gertatu ziren Zipren Petri II.a adin nagusira iritsi zen bitartean. Aragoiko Petri IV.aren laguntza izan bazuen ere, genoarren eskuetan utzi behar izan zuen Famagustako hiria 1373an. 1377an, Valentina Visconti Milango dukearen alabarekin ezkondu zen.


Marketinak ez du genero zinemaren akabera ekarriko (zerbaitek ekartzekotan) | Odolaren mintzoa\nHasiera » Beldurrezkoa » Marketinak ez du genero zinemaren akabera ekarriko (zerbaitek ekartzekotan)\nDuela guti ikusi nuen Ted Geoghegan-en We’re still here (Hemen gara oraindik); etxean dudan DVDan zera paratzen du: “Utzi itzazu alde batera Insidious eta Conjuring guziak; hona hemen benetan beldurra ematen duen film bat”. Benetan ematen du beldurra etxe sorgindu batean gertatzen den film horrek? Tira, niri bai, baina ez dakit ni neurgailurik hoberena ote naizen. Insidiousek edota Conjuring guziek baino izu handiagoa eragiten du? Susmoa dut ezetz, baina batek daki. Dezepzioa ekarri ote dit filmak, engainatua sentitu naiz pelikula ikusitakoan? Hondarrekoz erantzuten dakidan galdera bat: ez. Genero film zintzoa iduritu zait, aktore lan ederra ez ezik, giro asaldagarria eta susto batzuk ere eskaintzen dituena. DVDko propagandak pittin bat bapigakatzen duela benetan-beldurra-ematen-duen-film-bat esaldi horrekin, lehenago film bakar batek ere beldurrik eman ez balu bezala? Baliteke. Ez zait, halere, hain larria iduritzen; ezta hori film horren problema nagusia denik ere.\nHori guzia kontatzen ari naiz, berriki Argian Gaizka Izagirrek harritu nauen artikulu bat publikatu duelako; han, marketinak genero zinemaren akabera ekar dezakeela defendatzen du, propagandak filmek eragiten duten beldurra neurririk gabe puzten segituz gero. Adibide gisa, hiru film aipatzen ditu: It, Get Out eta It Comes at Night. Hirurak zinema aretoetan ikusteko aukera izan dugu –It ikusgai dago oraindik, oker ez banabil–. Lehendabiziko biak film onak dira nire ustez –hirugarrena ez dut ikusi, badaitort–, baina egia da It-en abenturen eta izuaren arteko koktelean desoreka dagoela osagaien artean, eta egia da Get Out-ek gehiago duela zientzia fikziotik, beldurretik baino. Halere, beharbada ingelesezko horror eta euskarazko beldurra ez dira zehazki gauza bera.\nWe’re still here, berriz, ez da gure aretoetara ailegatu, bertze film eder batzuk ailegatu ez diren bezala: Turbo Kid, I am not a serial killer, The Wailing… Zinemaldi espezializatuetan erakutsi dituzte –Donostiako Beldurrezko Astean edo Bilboko FANTen–, baina, kalitate oneko filmak diren arren, ez dugu gero areto “normaletan” ikusteko paradarik izan. Ikustekotan, beraz, Interneten edo DVD formatuan. Hori izaten da genero horretako film gehienen patua; ailegatzen direnak salbuespenak izaten dira, edo, hainbat arrazoirengatik, mainstream delakoan sailkatzekoak. Hiri buruzagian, gainera, gehienetan hiritik kanpoko zinemetara eramaten dituzte, banatzaileek film horiek krispeta jaleen bazkatako jotzen duten seinale –tira, ni neroni ere krispeta jalea naiz, baina uste dut ulertzen dela zer erran nahi dudan–.\nGaizka Izagirrek dioena sinestera, duela guti marketina etorri da genero zinemaren urrezko tenorea hondatzera. Baina marketina ez da gauza berria: Keep repeating, it’s only a movie leloa ez da preseski 21. mendean asmaturiko esaldia; eta, nahi izatera, bertze egun batean mintza gaitezke William Castlez. Nolanahi den ere, marketina kontu berria ala zaharra izan, iduritzen zait hiperbolea dela zinemaren propagandako tropo nagusia gaur egun, zinema guziarena erran nahi baita, ez bakarrik izu-zinemarena. Urteak dira urtarrilerako gure aretoetan izaten ditugula urteko lehendabiziko urteko film hoberenak; urtero, gero eta gehiago izaten dira urteko –edo, batzuetan, hamarkadako– film onenak: futbolean mendeko partida adina, gutienez.\nMarketinak dezepzioa eragiten du, bai, baldin eta marketina sinesten badugu. Azken bolada honetan egunero aditzen dut irratian Arregiren eta Garañoren Handia “sublimea” eta “poesia iruditan” dela. Ez dakit, bada. Aretora joan nintzen egunean, berriz, film ona ikusi nuen, inolaz ere film sublimea, baina, irratiak tematik errandakoa gorabehera, ez nuen sublimitaterik espero. Hortaz, ez nuen atsekaberik hartu.\nBehin, Angel Errok idatzi zuen zinema ez pornografikoari nahasgarriki zinema deitzen zaiola, zinema hutsa alegia. Nire iduriko, beldurrezko zinema da zinema hutsetik aparteko etiketa merezi izateko hurbilen dagoen bertze zinema mota –nork ez du inoiz aditu “zinema klase guziak gustatzen zaizkit; bueno, beldurrezkoa izan ezik”?–. Izu zinemaren akabera zerbaitek ekartzekotan, anitzek –ikusleek ez ezik, banatzaileek ere– egiten duten balorazio negatibo horrek ekarriko du; ez, ordea, zinemaren gaitz orokorra den neurririk gabeko marketin horrek. Tira, nire ustez.


Galdamesko Udala - Berrikuntzak Galdamesko Ogi Egunean\nBerrikuntzak Galdamesko Ogi Egunean\nGaldamesko Ogi Egunak berrikuntza handiak aurkeztuko ditu aurten. Horien berri eman da gaur goizean bertan, Aitor Elizegiren Txocook jatetxean, Bilbon.\nGaldamesko alkate Asier Larruceak, kultura saileko zinegotzi Nagore Orellak eta Aitor Elizegi sukaldariak berak prentsaurrekoan azaldu dituzte aurtengo ogiaren azokaren berrikuntzak. Halaber, OGIGUNEren irudi berria eta azoka tradizionala Basque Bread Festivalarekin lotuko duen etorkizuneko proiektua aurkeztu dituzte.\nHiru hamarkada betetzear da Ogi Eguna, eta aurten proposamen berritzaileagoak bilduko ditu; horiei esker, abenduren 24ko hitzordua are erakargarriagoa izango da Bizkaia osorako.\nGainera, Basque Bread Festivala inauguratuko da. Galdamesko Udalak ilusio handiz ekin dio proiektuari, Aitor Elizegi sukaldariaren eskutik. Ogigune eremu berria izango da, Ogi Eguna, artisau-ogia eta ama orea ezinbesteko elementu gisa bilduko dituen marka berria. Proiektua 2017an jarriko da martxan, baina aurtengo Ogi Egunean egongo diren aldaketekin batera oratu da.\nHortaz, Ogigune Ogi Eguna, Basque Bread Festivala eta proiektu berria bilduko dituen kontzeptua izango da, non kalitatea, jatorria eta gonbidatutako produktuaren artisautza gailenduko baitiren.\nAurtengo berrikuntzetako bat azoka handitzea izango da, betiere azokaren mamia galdu gabe eta artisau-ogia Gabon-egun goizeko protagonista izateko helburuari eutsiz. Azokaren erdigunea San Pedro plaza izango da eta bertan BBK-k lagatako 24 postu jarriko dira artisau-ogiarekin eta eratorriekin (hala nola erroskillak eta euskal pastela).\nPlazaren ondoan karpa handi bat jarriko da, artisautzako 15 posturekin. Horietan, artisautza eta larrugintza, bitxiak, artilea edo zeramika aurkitu ahal izango ditugu, besteak beste.\nBerrikuntza gisa, Euskaldunberri plazan Basque Festivaleko hainbat ekoizleren 15 postu jarriko dira; bertan, txakolina, likoreak, txarkuteria-produktuak, gozokiak, marmeladak edo pateak eta kontserbak egongo dira.\nAurten, guztira, 54 stand jarriko dira Ogi Egunean. Bertaratzen direnek azken orduko erosketak egin ahal izango dituzte, eta jai-giroaz gozatzeaz gain, Gabon-gauko afarirako artisau-ogia eramango dute etxera, noski.\n2016ko Ogi Egunaren berrikuntzetako beste bat Galdamesko Udalak jarriko duen stand solidarioa izango da. Bertaratzen direnek Galdamesko oroigarri bat hartu ahal izango dute ekarpen ekonomiko sinboliko baten truke. Standean Udaleko politikariak eta udalerriko elkarteetako kideak egongo dira.\nBiltzen den diruarekin materiala erosiko da Boliviako Cochabamba de Pacata komunitateko haur-eskolarako.\nOgi Eguneko jarduerei dagokienez, goiza urtero bezala igaroko da. Azoka 09:00etan hasiko da eta ordutik 11:00ak arte lehiaketarako ogiak aurkeztu ahal izango dira. Izen-ematea amaitzen denean, epaimahaiak erabakia hartzeko eztabaidari ekingo dio. Aurreko edizioetan bezala, ogiek 1 kg-ko pisua izango dute eta borobilak izango dira, bost puntarekin.\nEdizio honetan, Udalak hiru pertsona ezagun aukeratu ditu ogia dastatzeko: Aitor Elizegi sukaldariak (Bilboko Bascook eta Txocook jatetxeak), José Angel Aranak (Galdamesko okina) eta Aimar San Miguel gazteak (Masterchef Junior) osatuko dute aurten epaimahaia.\nHirurek dute ibilbide handia gastronomiaren munduan eta antolakuntzak haiek hautatu ditu ogi lehiaketa fidelizatzeko. Gainera, aurten, lehen aldiz, sariak ez dira eskudirutan emango; Enkarterriko eskualdeko produktuz betetako saskiak banatuko dira, gure tokiko produktuari balioa emateko.\nEpaimahaiak erabakia hartu ondoren, ogiak lehiaketako parte hartzaileei itzuliko zaizkie.\nSari banaketa 13:30ean izango da, eta sari nagusiak banatu ondoren, 2016ko Ogi Egunaren kartel lehiaketako sariak emango dira. Trapagarango Amaia Ballesterosek jasoko du lehen saria, eta Galdamesko Maitane Morenok bertako accesita.\nEgun berean, III. Antonio Trueba ipuin lehiaketako sariak banatuko dira. Lehiaketa Galdamesko Gurguxa eta Sopuertako Alén kultura elkarteek antolatzen dute.\nHaurrek berebiziko garrantzia dute Ogi Egunean. Eguerdiko 12:00etan, Olentzero menditik jaitsiko da bere astotxoarekin. Galdamesera etortzen diren haur guztiekin hitz egingo du eta gozokiak banatuko dizkie. Hori baino lehen, Mari Domingi bertaratuko da azokara, Olentzeroren istorioa kontatzera.\nMartxan jartzen hasteko, goizeko 11:00etan haurrentzako bi tailer egongo dira: batean taloa egingo da, eta bestean, ogia. Azken hori Enkarterriko Mankomunitateak babestu du.\nAurreko edizioan bezala, aparkatzeko eremu bat egokituko da Galdamesko San Pedro plazara bertaratzen direnentzat, autoak uzteko arazorik egon ez dadin.\nGaldamesek azokaren 29. edizioa ospatuko du aurten, eta hiru hamarkada beteko ditu aurki. 30 urteko historia, non ogia izan baiten protagonista. Izan ere, Enkarterriko herri honek tradizio handia du Gabonak ospatzeko artisau-ogia egiten. Horrela sortu zen Ogi Eguna, eta horregatik, gaur egun, Galdames da eskualdeko hainbat auzotan dauden baserri zaharren alboan ogi-labe gehien mantentzen udalerrietako bat.


Guraso Eskola antolatu du Berako Udalak - Berako Agenda\nGuraso Eskola antolatu du Berako Udalak\nosteguna, 2014\_\_\_\_\_\_\_\_\_\_\_\_\_\_\_'k2014\_\_\_\_\_\_\_\_\_\_\_\_\_\_\_' martxoa\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 13 Albisteak\nHiru saio eginen dira datozen hiru astelehenetan Beralandetan, LH5 eta DBH2ko gurasoei zuzenduak\nDrogomenpekotasun prebentziorako planaren baitan, Berako ikastetxeetan seme-alabekin egiten duten lana indartu nahi dute gurasoekin lan eginez. Horretarako, LHko bosgarren mailako eta DBHko bigarren mailako gurasoentzako guraso eskola antolatu du Berako Udalak, Jesusen Bihotza ikastetxea, Labiaga ikastola, Ricardo Baroja eskola publikoa eta Toki Ona Institutuaren laguntzarekin. Hiru saio eskainiko dira datozen hiru astelehenetan, 17:00etatik 19:00etara Beralandetan eta izen emateko epea martxoaren 14a bitarte zabalik dago, 012ra deituz.\nMartxoaren 17an eginen dute autoritateari buruz: Autoritate motak (agresiboa, pasiboa eta demokratikoa), ezaugarriak… negoziazioa eta haserrearen kurba.\nMartxoaren 24an benekotasuna landuko dute, pentsatzen, sentitzen eta egiten dudanaren artean koherentziarik ba al dagoen ikusiz eta gure barnean mugitzen diren sentimenduak, emozioak, sentsazioak eta pentsamenduak aztertuz.\nMartxoaren 31n, azkenik, autonomiaz arituko dira eta seme-alabekin dugun komunikazioa hobetzeko baliagarriak izanen diren bi teknika landuko dituzte: entzute aktiboa eta “Ni mezuak”.


KIROL MINTEGIA - EGILUZE Hijas de la Cruz ERRENTERIA\nHeziketa Fisikoko Mintegitik lantzen dugu, bereziki, Mugimendu-Konpetentzia, eragiketa jokoak erabiliz oinarrizko errekurtso gisa, kirol eta jarduera fisikoen praktikaren ohitura eskuratzeko, honek ongizatearen lorpena eskuratu eta bizimodu osasuntsu bat sustatzen baitu.\nDagoeneko hasierako kurtsoetan garrantzi berezia eskeintzen diogu Psikomotrizitateari, pertsonaren garapenerako, eta baita adierazteko eta ingurunearekin erlazionatzeko gaitasunak eskuratzeko ere, ezinbesteko jardueratzat hartuz. Modu honetan, eta jokoa oinarrizko errekurtso gisa erabiliz, azpimarratzen dugu norberaren identitatearen eraikuntzan eta komunikazio arloan egin beharreko lana.\nOndorengo adinetan, kirol saioek uzten diote gure ikasleriari kirol diziplina desberdinak ezagutzen, eta baita garbitasun ohiturak eta kiroltasuna bezalako baloreak eskuratzen. Oso garrantzitsua da guretzat norberaren konfidantza sustatzea eta ahaleginak egokitzea eta baloratzea.\nLan kooperatiboa kirol saioetan ezinbestekoa da, jarduera ez lehiakorrak erraztuz.\nGainera, urte batzutatik honera kirol egokituak ere presentzia du gure zentruan, gure ikasle guztiei iritsiz eta enpatia eta mirespena landuz.\nEzinbestekoa da norberaren gaitasun pertsonalak garatzea eta talde harremanak sustatzea, trebetasun sozialen alde dauden tresnak erraztuz eta, batik bat, kideetaz eta kirolak eskaintzen dituen pozgarrietaz gozatzen ikasiz.


Egitarau zabala, abenduan ere Arrasaten kontsumitzea sustatzeko - Arrasate - Goiena.eus\nEgitarau zabala, abenduan ere Arrasaten kontsumitzea sustatzeko\nEneko Azurmendi 2021-12-01 18:06\nUdal ordezkariak, Ibai-arteko ordezkariekin eta Zahara Galan eta Borja Gomez musikariekin, Herriko Plazan.\nArrasateko Udalak eta Ibai-arte merkatarien elkarteak elkarlanean, hilabete osoko egitaraua antolatu dute, arrasatearrek herrian kontsumitzea sustatzeaz gain, kaleak bizirik mantentzeko helburuarekin: "Bultzada bat eman nahi diogu herriari", dio Maria Ubarretxena alkateak.\nAzken urteetan, hainbat urtez jarri izan dute izotz pista, baita txirrista erraldoia ere. "Iaz, pandemiaren ondorioz, ezer ezin izan genuen jarri, eta aurten Ibai-arte merkatarien elkartearekin elkarlanean, egitarau bat osatzea erabaki dugu", azaldu du Maria Ubarretxena alkateak. "Osasun egoera ona ez den arren, egitaraua aurrera eraman ahal izango dugula uste dugu, segurtasun neurri guztiak zorrotz mantenduta. Gure herriak eta tokiko merkatariek bultzada bat behar dute eta egitarau honek gure kaleak alaituko ditu. Izan ere, gura duguna da arrasatearrek herrian kontsumitzea".\nBea Etxabe Ibai-arteko presidenteak adierazi du pandemiak "zuzenki" eragin diela merkatariei, baina "pixkanaka" herriaren bizitasuna berreskuratzen joan nahi dutela, herritar zein bisitarientzako "ekintza eta eskaintza erakargarria" osatuz. "Arrasate herri komertzial eta bizia dugu helburu, gorantza eramatea berriz ere". Halaber, "oso pozik" azaldu da elkarlanerako aukera izateagatik, "udalarekin zein herriko musikariekin".\nZahara Galan, hilaren 20an\nZahara Galan eta Borja Gomez izango dira etxeko musikariak. "Talde hasiberria gara oraindik, konfinamendu garaian hasi ginen martxan. Gure abestiak joko ditugu, izan ere, dagoeneko hiru abesti propio grabatu ditugu estudioan, horietako lehena Tiempos dificiles izenekoa", dio Galanek. "Gogotsu" daude kontzerturako. "Modu akustikoan ariko gara eta espero dugu herritarren gustukoa izatea". Aurten gaztetxean eta Aldai parkean jo dute orain arte, eta hau haien hirugarren emanaldia izango da.\nAbenduaren 4tik 30erako egitaraua\nAbenduak 4 eta 5\n11:30-14:00 eta 17:30-20:00 Biteri plazan, jolas parkea: puzgarri erako txirrista, puzgarri jauzilaria, bola zoroak eta abentura zirkuitua tirolinarekin.\n12:00-14:00 Herriko kaleetan, Zirkun Zirkoa: malabaristak, akrobatak, orekariak eta abar.\n19:00 Herriko kaleetan, A-TA-KA ikuskizuna. "Zerua beren koreografiarekin eraldatzen eta argitzen duten izaki hegalarien ikuskizuna".\nAbenduak 11 eta 12\n11:30-14:00 eta 17:30-20:00 Biteri plazan, jolas parkea: puzgarri jauzilaria, Army oztopo pista, sistema interaktiboa...\n19:00 Arbolapetan, William Rodriguezen emanaldia, modu akustikoan (Arrasate Blues jaialdian aritutakoa da).\n11:30-14:00 eta 17:30-20:00 Biteri plazan, jolas parkea: puzgarri erako txirrista, puzgarri jauzilaria, jumping-a...\n19:15 Herriko Plazan, Zahara Galan eta Borja Gomez (musika akustikoa). Ondoren, Gabonetako 50 otarreen banaketa.\nAbenduak 28, 29 eta 30\n11:30-14:00 eta 17:30-20:00 Biteri plazan: eski simulagailua, abentura zirkuitua tirolinarekin...


Pasealekuaren izaera mantentzeko lau akordio sinatu dituzte udalak eta Pasilekue bizirik taldeak - Busturialdeko Hitza : Busturialdeko Hitza\nPasealekuaren izaera mantentzeko lau akordio sinatu dituzte udalak eta Pasilekue bizirik taldeak\nGernika-Lumoko Pasealekuaren izaera mantentzeko lau akordio sinatu dituzte Gernika-Lumoko Udalak eta Pasilekue Bizirik herri plataformak.\nAzken asteetan Pasealekuko proiektua aztertzeko asmoz batzartu dira udaleko ordezkariak eta herri plataformako kideak proiektuaren arkitektoagaz. Bilera horien ondorioz, hainbat akordiotara iristea lortu dute.\nElkarlanean, Euskal gudariak omentzeko eskulturaren kokapena berraztertu dute. Hala, izan behar duen “garrantzia txikitu gabe”, Pasealekuko lehentasunezko erdigune batean kokatzea erabaki dute; antzinako kioskoa egon zen tokia da aukeratutakoa.\nEskulturaren kokapenak zeresana eragin zuen herritarren artean, eta horregatik lekua berraztertzea eta lekuz aldatzea erabaki dute. Gudariak omentzeko eskultura lekuz aldatzea erabakita, orain okupatzen duen leku hutsa alboetako sarrerekin eta erdiko gunearekin batzea erabaki dute; hau da, toki bakarra balitz bezala proiektatzea.\nHorrela, “ibilgailuak, oinezkoak eta mugikortasun mugatua duten pertsonak bertatik ibiltzeko konponbide bakarra eta guztiona dena” lortuko dutela adierazi dute.\nPasealekuko ezkerreko aldean gainera, goiko eta beheko eremuen arteko tartea txikitzea adostu dute batzarrean, bai eta zapaldu daitekeen behegaina jartzea ere, “arbolak babesteko jarduera oinarrizkoa delako”.\nAzkenik, “harreman arina eta erraza” mantentzeko adostasunera iritsi dira Gernika-Lumoko Udala eta Pasilekue Bizirik herri plataforma. “Obrak bukatu arte”, harreman estua mantenduko dutela adierazi dute.\nEkarpenen zergaitia. Bi aldeen elkarlanagaz Pasealekuaren proiektua hobetzeko asmoa dute, eta lekuaren izaera bizirik mantentzearen alde egitea, “gaur egun bertan gauzatzen diren jarduerak mantendu eta hobetu nahi ditugu”.\nAdostutako ekarpenek eta zehaztapenek proiektua hobetuko dutela adierazi dute, eta horregatik beraien «poza» adierazi nahi izan dute: “Prozesu parte hartzaileak emandako ondorioekin bat datorren poza agertu nahi dugu. Denon artean lortutako akordioa burutu dugulako”.


HABE IKASBIL: Urrunekoa zein hurbilekoa ondo ikusteko\nUrrunekoa zein hurbilekoa ondo ikusteko\nArizonako Unibertsitatean kristal berezi bat garatu dute, ikusmen nekatua dutenen arazoa konpontzeko. Hain zuzen, adin batetik aurrera oso arrunta da ikusmen nekatua izatea, hau da, fokatzeko gaitasuna galtzea.\nIzan ere, urteak igaro ahala, begiaren kanpoko geruzak malgutasuna galtzen du, eta, ondorioz, urrutiko objektuetatik hurbilekoetara fokua aldatzea zaila izaten da. Hori konpontzeko erabiltzen ditu jendeak foku biko betaurrekoak. Hurbileko objektuak ikusteko, lentearen behealdetik begiratu behar da, eta goiko aldetik, berriz, urrutikoak ikusteko.\nBetaurreko horiek ez dira gaur goizekoak; XVIII. mendean asmatu zituen Benjamin Franklinek. Baina eragozpen bat dute: bi lenteak banatzen dituen marra oso nabarmena da, eta estetikoki ez da polita. Gainera, begiak gora eta behera mugitu behar dira, ikusi nahi dena zer distantziara dagoen. Horrek buruko mina eta nekea sortzen die askori.\nGaur egun badaude kristal progresiboko betaurrekoak; horietan ez da hautematen lente-zatien arteko bereizketa. Gainera, urrutitik hasi eta gertura arte ikusteko, hainbat lente dituzte jarraian, denak bateratuta; hartara, baliagarriak dira tarteko distantzian daudenak ere ondo bereizteko.\nBaina horrekin konforme ez, eta ikertzaileek lanean jarraitu dute, automatikoki fokatuko duten betaurrekoen bila. Orain, badirudi Arizonako Unibertsitatean bete dutela helburua.\nKristal likido elektronikoa\nNabarmena da ikertzaileek ahalegin handiagoa egin dutela optikan diseinuan baino, betaurrekoak ez baitira oso ederrak. Hori bai, kristalak benetan bereziak dira, fokua egokitzeko ahalmena baitute. Hori lortzeko, kristal arrunteko bi geruzaren artean, kristal likidozko beste bat dute. Erdiko geruza horrek, bestalde, elektrodo ñimiño gardenak ditu zirkulu zentrokideetan, eta zirkulu horiek dute kristalaren ezaugarri optikoak kontrolatzeko ardura.\nKristal likidoa erdisolidoa, erdilikidoa da, eta osatzen duten molekulen konfigurazioa aldatu egiten da korronte elektrikoa ezarriz gero. Ikertzaileek ezaugarri hori aprobetxatu dute korronte elektriko txiki baten bidez nahi duten konfigurazioa lortzeko. Hala, betaurrekoak itzalita daudenean, urrutira ikusteko balio dute, eta piztuta daudenean, berriz, hurbilerako.\nUnibertsitatean proba ugari egin dituzte bai ordenagailuaren bidez bai pertsonekin, eta emaitzak oso onak izan dira. Beraz, merkaturatzeko asmotan dabiltza, eta dagoeneko eman dituzte kalera ateratzeko lehen pausoak.\nHala eta guztiz ere, are gehiago hobetu nahi dituzte kristalak, argazki-kameren autofocus funtzioak bezala funtziona dezaten. Bezeroak, behintzat, dezente izan ditzakete. Ea onak izateaz gain, merkeak eta politak izatea ere lortzen duten!


Ataun Irratia | Tuterako alkateak Ernai salatu du «ohorea urratzeagatik»\nTuterako alkateak Ernai salatu du «ohorea urratzeagatik»\nAlejandro Toquerok, Tuterako alkateak, Ernai salatu du «ohorea urratzeagatik», «Hitlerren irudi batekin alderatzea adierazpen askatasuna ez delako».\nAlejandro Toquero Tuterako alkateak demanda jarri du Tuterako Lehen Auzialdiko Epaitegian Ernairen aurka, «Ohorea urratzeagatik», Diario de Noticias egunkariak jakinarazi duenez. Joan den apirilaren 12an, Ernai Tuterak “euskararen aurkako erasoak Tuteran” salatu zituen sare sozialen bidez, eta “Tuterako alkatearen eta bere alderdiaren euskara eta kulturaren aurkako sarraskia” gaitzetsi zuen.\nToqueroren salaketaren arabera, «Ohorerako eskubidean modu ez-legitimoan sartzen da nabarmen, eta biziki umiliatzen du». Toquerok berak, hedabide berak jasotako adierazpenetan, honako hau dio: «1936an Nurembergen nazien kongresua egin zenean Hitlerren irudi batekin publikoki alderatzea ez da adierazpen askatasuna».\n«Sare sozialen atzean ezkutatzen dira, hiri osoan zehar egindako pintada eta gizalegearen aurkako ekintzetan, eta ez dute parte hartzen gizarte tudeartarraren bizitza errealean, gaitzetsi egiten baititu», gaineratu du. Demandan eskatzen da Ernairen kontu beraren bidez adieraztea irudi hori «alkatearen ohorean bidegabe sartzea» dela, epaia argitara dadila, irudia ken dadila eta «eragindako kalte moralari» 5.000 euroko kalte-ordaina eman dakiola.\n🚨 Tuterako azken aldiko euskararen kontrako erasoaren harira:\nGogor salatzen ditugu Tuterako alkateak eta bere alderdiak egindakoak, agerian utziz berriro euskara eta kulturarekiko mespretsua.\n— Ernai Tutera (@ErnaiTutera) March 18, 2022\naurrekoaBielorrusiak bere Indar Armatuen prestakuntza ebaluatzeko simulazioak jarri ditu martxan\nhurrengoa20 urteko migratzaile bat hil da Bilboko edukiontzi batean


EHGAM-DOK | 1976-2006 | dokumentazio gunea |: 05_03_16\n> Berria: Elkartasuna > PRESOEN IZAERA POLITIKOAREN ALDE MARTXA BAT ABIATUKO DA FLEURYRA\nPresoen izaera politikoaren alde martxa bat abiatuko da Fleuryra\nEuskal Preso Politikoen Kolektiboak urtarrilean hasitako borrokaldiari atxikimendua agertzeko antolatu du larunbateko martxa Amnistiaren Aldeko Mugimenduak, hainbat eragile politiko eta sozialen babesarekin\nBerria, 2005-03-16 # Ainhoa Sarasola, Donostia\nAmnistiaren Aldeko Mugimenduak eta Euskal Herriko hainbat eragilek deituta, martxa izango da Frantziako Fleury-Merogiseko kartzelara, larunbatean. Euskal Preso Politikoen Kolektiboak bere izaera politikoa aldarrikatzeko urtarrilean abiatutako borrokaldiari atxikimendua agertuko diote martxaren bidez. Ekimenean parte hartzera deitu duten eragileen artean daude Abertzaleen Batasuna, Aralar, Batasuna, EAE-ANV, Segi, LAB, EHNE, HIRU, Esait, Herria 2000 Eliza, EHE, Komite Internazionalistak, Askapena, EHGAM, Duina eta Ikasle Abertzaleak.\nIaz Algeciras eta Bapaumeko espetxeetara martxa bana abiatu zen Euskal Herritik, urrunen dauden kartzeletara, hain zuzen. Aurtengoan Fleury-Merogiseko kartzelara, iaz Oihane Errazkin euskal presoa hil zen espetxera abiatuko da. «Euskal presoak, dauden tokian daudela ere, han izango garela aldarrikatu nahi dugu», azaldu zuen Jon Enparantza abokatuak. Martxaren xedea, halaber, euskal presoei elkartasuna helaraztea eta euren aldarrikapenei oihartzuna ematea dela azaldu zuen. «Presoek pairatzen duten isolamendua egun batez apurtzen dugula irudikatuko dugu». Presoek atzo hasitako gose greba mugagabea ere nabarmendu zuen Enparantzak, hauek aurrera daramaten borrokaldiaren harira.\n«Sakabanaketak hiltzen ditu euskal herritarrak»\nEragile sozial eta politikoek martxara deituz eginiko idatzia irakurri zuten Mati Iturralde LABeko kideak eta Joxean Agirre preso ohiak, atzo Donostian eginiko agerraldian. Euskal presoen egoera «okerrera» doala esan zuten. «Gero eta argiagoa da euskal preso politikoekin bukatzeko apustua». Hala, iaz sakabanaketa politikak Kepa Miner eta Oihane Errazkin euskal presoak hil egin zituela salatu zuten. Leo Estebanek, Sara Fernandezek eta Karmele Solagurenek ere bizia galdu zuten errepidean, euskal presoak ikustera zihoazela. «Saminak eta tragediaren tamainak ez diote zirrikiturik uzten zalantzari: Estatuen kartzela politikak hiltzen ditu euskal herritarrak». Kartzela politika «indarkeriaren erakusle gorenetakoa» dela iritzi zioten eragileek.\nEuskal presoei atzera botatako zigor murrizketak, gaixotasun larriak dituzten presoak kartzelan mantentzea eta bisiten zerrendak murriztea salatzen ditu idatziak, besteak beste. «Eta Zapatero jaunak ez du talante berri izpirik erakutsi jokabidez aldatzeko. Aitzitik, aurrekoen kartzela politika miserable eta zapaltzailea berretsi du». Xedea, euskal preso politikoen izaera politikoa «desagerraraztea» dela iritzi zioten eragileek. Horiek horrela, herritar guztiak larunbateko ekimenean parte hartzera deitu zituzten atzokoan, «Euskal Herriak bere presoekin bat egiten duela eta beraien borroka denon borroka ere badela erakusteko».Segi gazte erakundeak presoen borrokaldi «eredugarriarekin» bat egitera eta larunbateko martxan parte hartzera deitu zuen euskal gazteria.\nPresoen aldarriekin bat eginez, ekimenak izango dira herrietan:\nGaur: Bi eguneko gose greba hasiko dute Leioako kanpusean.\nBihar: Manifestazioa izango da Leioako kanpusean, 12:00etan. Goizean elkarretaratze bat eta hitzaldia ere antolatu dituzte.\nEtzi: Fleuryrako martxa dela-eta, autobusak abiatuko dira herrietatik. Galdakaoko Uriarten elkarretaratzea antolatu dute 19:00etatik 21:00etara.\nLarunbatean: Fleuryko martxa.\nIgandean: Mendi martxak antolatu ditu Etxerat-ek: Orion 8:00etan plazan bilduko dira; Usurbilen 11:00etan, Añorgan 9:45ean Mendizorrotzen, Astigarragan 8:00etan Beheko Plazan, Hernanin 9:00etan Gudarien Plazan eta Lasarten 12:00etan Okendo plazan.\n> Berria: Elkartasuna > PRESOEN IZAERA POLITIKOARE...